Donostiako Banderako sailkatze estropada eta Osasunaren eta Brujasen arteko kanporaketa, gaur, EITBn

Horrez gain, "SOS Kantak Arriskuan" saioa izango dugu ikusgai ETB1en, eta "Baserri Gourmet" programa, berriz, ETB2n.

Osteguna, 2023ko abuztuak 31: Eduki nabarmenak ETB1en, ETB2n eta eitb.eus-en

Donostiako Banderako sailkatze estropada - 17:45ean ETB1en eta eitb.eus-en

Ostegun arratsaldean, arrauna izango dugu ETB1en eta eitb.eus-en, 17:45etik aurrera, zuzenean, Donostiako Banderako sailkatze estropada jokatuko baita. Gizonezkoen taldeak lehiatuko dira bigarren topaketa honetan.

Osasunaren eta Brujasen arteko Konferentzia Ligako kanporaketa – 20:30ean ETB1en eta eitb.eus-en

Belgikatik zuzenean, Osasunaren eta Brujasen arteko Konferentzia Ligako kanporaketako bigarren futbol partida eskainiko du Euskal Telebistak 20:30etik aurrera.

"SOS Kantak Arriskuan" – 22:30ean ETB1en eta eitb.eus-en

Galtzeko zorian diren kantu herrikoiak salbatu nahian, aste honetan Azpeitira joko dute Klara Mendizabal sopranoak, Lide Hernando abeslari eta musika ekoizleak eta Iker Lauroba musikariak.

"Baserri Gourmet" – 22:15ean ETB2n eta eitb.eus-en

Jatetxe bihurtu diren Euskal Herriko baserrietan barrena ibilbide gastronomiko eta kulturalean murgilduz, Bakioko Zintziri jatetxea eta Hernaniko Iturralde erretegia bisitatuko ditu aste honetan Juliuis Bienert sukaldariak. Gainera, eraikin bakoitzaren historia ezagutuko du Juanma González Cembellín historialariaren laguntzarekin.


Aurrekontu Orokorretan benetako inbertsioan Nafarroak jasoko dituen 103 milioietatik, 62 AHTrako izango dira

Foru Erkidegoak Estatuko bigarren inbertsiorik txikiena jasoko du, baina, 2022ko Aurrekontuekin alderatuta, inbertsio hori beste inon baino gehiago hazi da. "Egonkortasuna eta ziurtasuna eskaintzen dituzte kontu hauek", dio Jose Luis Arastik, Espainiako Gobernuak Nafarroan duen bozeramaileak.

Aste honetan Espainiako Gobernuak onartutako Estatuko Aurrekontu Orokorretan aurreikusita dagoenez, Nafarroak 103,8 milioi euro jasoko ditu benetako inbertsio gisa; ostiralean Jose Luis Arastik, alegia, Espainiako Gobernuak Nafarroan duen bozeramaileak zehaztu duenez, Abiadura Handiko Trenaren proiektuak kontu sail horretako 62 milioi baino gehiago baliatuko ditu. Foru Erkidegoak Estatuko bigarren inbertsiorik txikiena jasoko du, baina, 2022ko Aurrekontuekin alderatuta, inbertsio hori beste inon baino gehiago hazi da. "Egonkortasuna eta ziurtasuna eskaintzen dituzte kontu hauek", esan du Jose Luis Arastik.

Testuinguru horretan, Nafarroak Aurrekontuek autonomia erkidegoetarako aurreikusten duten inbertsioaren % 0,8 jasoko du, hau da, soilik Errioxak baino gehiago; nolanahi ere, onartutako kontuek aurrekoek baino 27 milioi gehiago adierazten dituzte Nafarroarako, inbertsioan.

Aurrekontu proiektuak, Arastik azaldu duenez, 103,8 milioi euro ditu Nafarroarako benetako inbertsioan; horrez gain, Foru Gobernuak beste 15 milioi jasoko ditu, kapital transferentzia moduan, N-121-Ako 2+1 bideko lanetarako.

Inbertsio nagusiena trenbide garraioari dagokio, bereziki Abiadura Handiko Trenari. Trenbide garraioak 71,03 milioi euroko kontu saila jasoko du, eta Zaragoza-Iruñea-Euskal Y Abiadura Handiko lineak 62,89 izango ditu. TEN-T korridoreek, hau da, korridore transeuroparrek, bestalde, 8,1 milioi eurotik gora jasoko dituzte.

Estatuko Aurrekontu Orokorrek, espainiar Gobernuko ordezkariaren esanetan, "zerbitzuak are gehiago indartzen dituzte, hazkunde inklusiboa erdiesteko, eta erdi mailako klaseak eta klase langileak sendotzeko oinarrizko ezaugarri gisa. Gainera, gizatalde zaurgarrienak babesten dituzte".

Bigarren kontu sailik handiena, ia 20 milioikoa, ur azpiegituretarako izango da. Nafarroako Kanalak ez du aurrekontu esleipenik, 2023rako.


Alzheimerraren aurkako ‘Exercita’ programa jarriko du martxan Beasainek

Exercita izeneko programa jarriko dute martxan Beasainen. Udalaren eta Cita Alzheimer Fundazioaren elkarlanetik abiatuko dute. Helburu nagusiak dira osasun kognitiboaren zaintza eguneroko ohitura onen bidez, zahartze aktibo eta osasungarriaren aldeko gizarte kontzientzia sustatzea, gaitasun kognitiboak indartzea eta zaintzea, eta gizarte harremanak sustatzea.Jasotako informazioaren arabera, bi ardatz ditu Exercita egitasmoak. Batetik dago internet bidezko talde saioak. Profesional baten laguntza izango dute, funtzio kognitiboak, garunaren funtzionamendua eta egunerokotasunean hobetzeko estrategiak azalduko dizkiena.Saio hauek, bideo dei bidez egingo dira, hilabetean behin, goizetan.Egitasmoan parte hartzeko, izena ematea komeni da. Horretarako, idatzi exercita@cita-alzheimer.org posta elektronikora, edo deitu 943 021 792 telefono zenbakira.Behin taldea osatuta, datozen egunetan xehetasun gehiago eskainiko ditu Beasaingo Udalak eta Cita Alzheimer FundazioakBigarren ardatza Exercita liburua da, funtzio kognitiboak lantzeko zailtasun maila desberdinak dituztenentzat ariketa liburuak. Liburu bakoitza saio desberdinetan banatzen da, eta saio bakoitzak konplexutasun desberdineko bizpahiru ariketa ditu. Astean hiru saio egitea gomendatzen dute, 20 minutu ingurukoak. Liburuak eskuragarri daude gaztelaniaz eta euskaraz.Cita Alzheimer Fundazioaren neuropsikologia taldea, partaide bakoitzaren ezaugarrien araberako maila zehaztuko du.Aurre lanaCita Alzheimerrek lotura estua du Beasainekin. Aurretik beste hainbat ekintza egin dituzte, batzuk aitzindariak, alzheimerraren aurkako ikerkuntzan.


Orkatz elkartearen 29. urteurrena trikiti giroan ospatu dute

Gaur, bertso saioa egingo dute Orkatzen. Bihar egingo dituzte urteurrena ospatzeko azken ekintzak; pala txapelketako finalak jokatuko dituzte lehenik, bazkaria egingo dute gero eta kontzertuekin itxiko dute eguna.

Orkatz kultur elkarteak 29 urte beteko ditu aurten, eta asteazkenaz geroztik urtemuga ospatzen ari dira. Atzo, osteguna, triki poteoa egin zuten lehenik, eta ondoren, trikiti jaialdia. Hainbat trikitilari aritu ziren giroa alaitzen.

Gaur, ostirala, jarraituko dute urteurrena ospatzen; izan ere, bertso saioa izango da Orkatz tabernan, 22:00etan hasita. Maialen Lujanbio, Amets Arzallus, Andoni Egaña eta Maddalen Arzallus bertsolariak igoko dira tabernako oholtza gainera.

Bihar egingo dituzte urteurreneko azken ekintzak, eta horretarako, egun osoko egitaraua prestatu dute. 11:00etan, pala txapelketaren finalak jokatuko dituzte Frontoi Txiki pilotalekuan. 14:00etan, berriz, bazkaria egingo dute Sanagustin kulturgunean, eta gauean, Leherkaitz eta Selektah Stepi taldeen kontzertuak izango dira Orkatzen. 22:30ean hasiko da bi taldeen emanaldia.


Madrilgo alarma egoeraren ondorioak aztertuko ditu Eusko Jaurlaritzak

"Madril erkidegoaren egoera zein erakunde ezberdinek hartutako erabakiak kezkarekin jarraitzen ari da Eusko Jaurlaritza", adierazi du Zupiriak.

Madrilgo alarma egoerak han zein gainerako erkidegoetan izan ditzakeen ondorioak aztertuko ditu Eusko Jaurlaritzak.

Bingen Zupiria Jaurlaritzako bozeramaileak jakitera eman duenez, Madrilen pandemiari aurre egiteko neurrien “ondorio zehatzak zeintzuk diren” ezagutzeko, txostena egiteko agindua eman die Iñigo Urkullu lehendakariak Gobernuko zerbitzu juridikoei.

“Madrilgo erkidegoaren egoera zein erakunde ezberdinek hartutako erabakiak kezkarekin jarraitzen ari da Eusko Jaurlaritza”, adierazi du Zupiriak ETBn.

Osasun egoera orokorra “oso konplexua” da, gogorarazi du Eusko Jaurlaritzako bozeramaileak. “Erakunde ezberdinen arteko lankidetza, adostasun eta akordiorako esfortzu etengabea beharrezkoa da”, gaineratu duenez, “osasun egoera kritikoari aurre egiteko modu bakarra delako”.

Abuztuaren 19tik Euskadin Osasun Larrialdi egoera indarrean dagoela gogorarazi du Exekutiboko bozeramaileak. Eusko Jaurlaritzaren eta erkidegoko gainerako erakundeen zein Osasun Ministerioaren arteko harremana “etengabea” da marko horretan, COVID-19ari aurre egiteko “murrizketak” zehazteko orduan, azpimarratu duenez.

“Martxoan pandemia hasi zenetik, Osasun Sailaren eta Ministerioaren arteko harremana eta lankidetza etengabea eta iraunkorra izan da, egoeraren jarraipena egiteko eta neurri egokiak hartzeko”, erantsi du.

Azkenik, “herritarren osasuna ez-ezik, konfiantza ere jokoan” dagoela gogorarazi du Zupiriak, eta “seguru sentitzea eta administrazioek hartzen dituzten erabaki ezberdinetan konfiantza izatea beharrezkoa da; horregatik dira hain garrantzitsuak adostasuna eta akordioa”.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, "espazio publiko itxietan" da derrigorrezkoa, baita Lapurdiko herri eta hiri nagusietan ere.


2022an 53 milioi euro fakturatu ditu LKS Next-ek


Bizi osorako kartzela-zigorra ezarri diote Salah Abdeslami, 2015ean Parisen izandako erasoengatik

Erasoak aldi berean egin zituzten Bataclan kontzertu-aretoan, Parisko hainbat jatetxetan eta Saint Deniseko estadioan. Guztira, 130 pertsona hil eta beste ehunka zauritu ziren.

Parisko Zigor-arloko Auzitegiak errudun jo ditu Parisko atentatu jihadistengatik azken hilabeteetan epaitu dituzten 20 akusatuak. 130 pertsona hil eta beste ehunka zauritu ziren 2015eko azaroaren 13ean izandako erasoetan.

Erasoak aldi berean egin zituzten Bataclan kontzertu-aretoan, Parisko hainbat jatetxetan eta Saint Deniseko estadioan. Bataclanen 90 pertsona hil zituzten.

Akusatu nagusia Salah Abdeslam da eta bizi osorako kartzela-zigorra ezarri diote, baldintzapeko askatasuna eskuratzeko aukerarik gabe.

Halaber, Mohammed Abriniri ere biziarteko espetxealdia ezarri diote eta gutxienez 22 urte igaro beharko ditu preso.

Atentatuak burutu zituzten taldekideetatik, Abdeslam bakarrik atera zen onik. Abrini ere joan zen Parisera, baina, azkenean, erasoetan parterik ez hartzea erabaki zuen.

Epaiketan, Abdeslamek adierazi zuen inguruan zituen pertsonei minik ez eragiteko erabaki zuela soinean zeraman lehergailua ez leherraraztea. Alabaina, epaileek ebatzi dute lehergailuak huts egin zuela eta horregatik ez zela eztandarik izan.

"Frogatuta geratu da Salah Abdeslamen partaidetza", azpimarratu du Jean Louis Peries magistratuak epaia jakinarazi duenez.

Gainerako auzipetuei ere kartzela-zigorrak ezarri dizkiete, lau urtetik gorakoak.

Edonola ere, hamar eguneko epea dute epaiaren aurkako helegitea aurkezteko.


Lan munduko sindikatu nagusiek bat egin dute azaroaren 4ko manifestazioarekin

Euskaraz lan egiteko eskubidearen alde, lan munduko sindikatu eta eragile nagusiek bat egin dute azaroaren 4an euskararen normalizazioaren aurkako oldarraldia salatzeko Bilbon egingo den manifestazioarekin.

Agerraldian izan dira, besteak beste, Pello Igeregi ELA sindikatuko euskara arduraduna, Garbiñe Aranburu LABeko koordinatzaile orokorra, Leire Udabe OLATUKOOPeko ordezkaria, Arantza Urrezti Euskal Herriko Pentsiodunen Mugimenduko ordezkaria eta Patxiku Irisarri EHNEko idazkari nagusia.

https://bilbohiria.com/docs2/2023/ibaizabal/231018_Kontseiluak_sindikatuak.mp3

Deskargatu hemen.


San Joxepe elkartean karta joko txapelketak jokatuko dituzte

San Joxepe jubilatu eta pentsiodunen elkarteak urtarrileko bigarren hamabostaldirako hainbat txapelketa antolatu ditu bazkideendako, eta otsailerako, irteera bat.

Karta joko txapelketak jokatuko dituzte elkartean bertan hurrengo asteetan. Urtarrilaren 23an, mus txapelketa egingo dute; 24an, briska; eta 26an, tute txapelketa. Hirurak 16:30ean hasiko dituzte eta gutxienez zortzi bikote elkartu beharko dira jokatu ahal izateko. Izena emateko epea hilaren 20an bukatuko da.

Urtarrilaren 27an, zapatua, banatuko dizkiete sariak irabazleei. Gainera, horiek sailkatuko dira eskualdeko txapelketetarako, eta hor jakingo da zeintzuk izango diren Gipuzkoakora joateko hautagaiak. Agijupens elkarteko zentroen arteko txapelketaren finala ekainean jokatuko da.

Aurretik, abenduan, billar txapelketa jokatu zuten eta honako hauek izan ziren garaileak: Jose Mari Jimenez, Santi Rascon eta Feliciano Davila.

Irteera Nafarroara

Otsailaren 9an, ostera, Pradejon eta Azagra aldera egingo dute irteera. 08:00etan abiatuko dira Bergarako autobus geltoki nagusitik. Pradejonen bisitatuko dute Txanpiñoien Interpretazio Zentroa; uztaren berezitasunak ezagutu eta txanpiñoiak dastatzeko aukera egongo da. Azagra herriko Venecia jatetxean bazkalduko dute gero, 14:30ak aldera.

Irtenaldira joateko interesa duten bazkideek otsailaren 7a baino lehen eman beharko dute izena San Joxepe elkartean; bidaiaren prezioa da 40 euro.


Osteguneroko kirol tertulia, 2022-11-17

Imanol Garcia Landa eta Josu Artutxa adituekin, kirol aktualitatea.


Olagain Udal Txistulari Elkartea Rebeca Gestosorekin: Primaderako liliak

Bidelagun ugari izan ditu txistulari taldeak, Rebeca Gestosoz gain, Primaderako liliak interpretatzeko. Alberto Agirre abesbatza; pianoa, Miren Mujika; kaxoia, Txomin Urdanpilleta; gitarra; Javi Gestoso; baxua, Joxema Setien; eta, tronpetak, Aingeru Zabala eta Ander Egaña.


Herri batzarra deitu du EH Bilduk

Herri batzarra deitu du Urnietako EH Bilduk, gaur, arratsaldeko 19:00tan, alderdiak idiazabal duen lokalean. Bertan, udal eta fortu hausteskunde osteko balorazioa egingo da, eta, era berean, aliantza politikoa eta udalaren eraketa saioa izango dituzte hizpide. Deialdi irekia da, interesa duen herritat orori zuzendua.


Mineral kritikoen merkataritzari buruz negoziatzen hasi da Brusela AEBekin

AEBek onartutako IRA Inflazioa Murrizteko Legeak Europako meatzaritzari ez eragitea nahi du Bruselak.

Joe Biden AEB Ameriketako Estatu Batuetako presidentearen administrazioak iazko abuztuan onartutako IRA Inflazioa Murrizteko Legeak bazterrak nahastu zituen Europan, neurri protekzionistatzat eta merkataritza askearen aurkakotzat hartu baitzen. Hala, Brusela lanean jarri zen lege horrek sor zitzakeen eragin negatiboei aurre egiteko, baina orain beste bide bati heldu dio Europak: negoziazioari. Europako Kontseiluak baimena eman dio Europako Batzordeari AEBekin mineral kritikoen akordio bat negoziatzeko.

Gaur hasi dira bilerak egiten, Valdis Dombrovskis Europako Batzordeko merkataritza arduraduna eta Katherine Tai AEBetako merkataritza ordezkaria elkartu baitira Bruselan. Mineral kritikoen akordioak «azkar» aurrera egitea espero du Europako ordezkariak, sare sozialen bidez adierazi duen moduan.

Akordio horren bidez, Europako Batasunak mineral kritikoen salerosketan AEBen bazkide batzuek duten merkataritza askeko estatusa izatea nahi du Bruselak. Izan ere, IRAri esker, AEBek 369.000 milioi dolarren dirulaguntzak banatuko dituzte inbertsio berdea bultzatzeko, eta eragin handia izango du mugikortasun elektrikoan. Ibilgailu elektrikoak edo emisio txikikoak erosteko laguntzak izango dira, betiere bateria horien zatiren bat AEBetan edo Merkataritza Askeko Ituna duen herrialderen batean ekoitzia izan bada.

Hala, akordio horri esker EBk antzeko estatusa izango balu, AEBetako merkatuan jarraituko luke Europak. Gainera, akordioa sinatuz gero, Europan hazten ari den industria batek, mineralen erauzketarako, eraldaketarako eta birziklapenerako industriak, hainbat funtsen inbertsioak erakarriko ditu.

Europako Batzordeak AEBekin akordio bat lortzen badu, batasuneko 27 herrialdeek eta Europako Parlamentuak onartu egin beharko du akordio hori bera.


Realeko autobusa Elgetan izan da gaur


Galtzak janzteagatik baztertua

Emakume bati galarazi egin diote sokatira txapelketa batean parte hartzea Basauriko jaietan, ez zuelako gona jantzi nahi


Banderen bedeinkazioa egingo dute abenduaren 4an

Ohiturari jarraituz, azken bi urteotan irabazitako 42 bandera beindatuko dituzte elizan, eta ondoren, bazkaria egingo dute Arraunetxen. Bazkarira joan nahi dutenek kultur etxean eman beharko dute izena, azaroaren 28rako.

Azken bi urteotan ez bezala, aurten posible izango da banderen bedeinkazioa egitea, eta abenduaren 4rako jarri dute eguna. Horrela, 12:30ean, elizan, azken bi urteotan irabazitako 42 banderak bedeinkatuko dituzte.

Horren ostean, 14:30ean hasita, bazkaria egingo dute Arraunetxen, eta dagoeneko zabalik da izen-ematea. Hain zuzen ere, bazkarira joan nahi dutenek kultur etxean eman beharko dute izena hilaren 28rako.

Helduek honako menua izango dute: urdaiazpiko eta bakailao kroketak, entsalada epela gaba eta gulekin, bakailaoz betetako piperrak, txerri saiheskia parrillan erreta, Ezeziako pasteltxoak, ogia, kafea eta edaria. Klubeko bazkideek 30 euro ordaindu beharko dute, eta bazkide ez direnek, 35 euro.

Haurrek, berriz, honako menua izango dute: iberikoak, urdaiazpiko kroketak, baserriko oilaskoa parrillan erreta patata frijituekin eta izozkia. Bazkideek 15 euro ordaindu beharko dute, eta bazkide ez direnek, 20 euro.

Bazkalostea Bentazaharreko Mutiko Alaiek girotuko dute.


Hamalau herritarrek parte hartu dute konpost tearen ikastaroan

Hamalau herritarrek parte hartu zuten saioan, eta ikastaroa «oso ondo» baloratu zutela esan dute antolatzaileek.

Lekeitiarrez gain, Aulestiko, Azpeitiko eta Garaiko herritarrek ere parte hartu zuten Imanol Barainka Lekitto Bedarreko kideak gidatu zuen saioan.

«Kalitatezko konposta eta euri edo errekako ur garbia erabilita, landareak elikatu eta zaintzeko emaitza ezin hobea lortu daitekeela ikasi zuten. Gainera, arlo teorikoaz gain, praktikatzeko aukera ere eduki zuten partaideek. Eta egindako tea euren ortuetan erabiltzeko eraman zuten». Ikastaroa Iñigo harategiak egindako txorizoa dastatuz amaitu zuten.

Uztailaren 17ko ikastaroa. Ikastaro hori eginda, uztailaren 17an ortuko baratze alorren inguruko saio teoriko eta praktikoa egingo dutela aurreratu dute Lekitto Bedarrekoek.

Ikastaroa 10:30etik 11:30era bitartean egingo dute, Usotegin baita ere. Horretan parte hartu nahi dutenek telefonoz deitu (615 74 85 36) edo posta elektronikoa idatzi behar dute (lekitto.bedarra@gmail.com); uztailaren 16a da izena emateko azken eguna.

Orain arteko ikastaroetan egin modura, partaide kopurua mugatuta egongo dela aurreratu dute.

Imanol Barainka Lekitto Bedarreko kidea, azalpenak ematen. Argazkia: Lekitto Bedarra Argazkia: Lekitto Bedarra Argazkia: Lekitto Bedarra Argazkia: Lekitto Bedarra Argazkia: Lekitto Bedarra


'Ostadarretik pasa diren kirolari nabarmenenak' hitzaldia

Ostadar SKT kirol elkarteak 40 urte beteko ditu aurten. Urtemuga hori ospatzeko antolatu duen egitarauko jardueretako bat da Ostadarretik pasa diren kirolari nabarmenenak hitzaldia.


Gnere Alima Dembele fitxatu du Ibaeta Basketek

Ibaeta Basketek Gnere Alima Dembele hegaleko pibota fitxatu du 2022-2023ko denboraldirako. Jokalariak 22 urte ditu, Malikoa da, 1,86 neurtzen du eta Espainiako lehenengo mailan eta F-2 ligan aritu da aurretik.

Kanarietako Magec Tias taldean hasi zuen bere ibilbidea, baina hasi eta bi hilabetera, Barakaldora joan zen. Ondoren, Kanarietara itzuli zen, Adaveran jokatzeko. Iaz, lehenengo mailara salto egin zuen, Campus Prometen jokatzeko, baina denboraldia Leganesen bukatu zuen. Ibaeta Basketek nabarmendu duenez, espero dute Malikoak “fisikoa eta erreboteko lana” ematea taldeari.


Bizikleta izango da Legazpiko Mugikortasun Astearen erdigunea

Legazpiko Udalak bat egingo du aurten ere Europako Batzordearen Mugikortasun Astea kanpainarekin, eta bizikleta ardatz izango duen ekintza egitaraua antolatu du gaur hasi eta igandera arte.

Legazpiko Mugikortasun Astea gaur bertan hasiko da, bide hezkuntza saio batekin. Azoka inguruan egingo da, 18:00etatik 19:00etara. Haurrei zuzendutako saioa izango da, LH4, LH5 eta LH6 mailetako ikasleei bereziki, eta mugikortasunerako arauen garrantziaz ohartaraztea izango du helburu. Parte hartzeko, haurrek patinetea eraman beharko dute, horren erabilera librea eta arautua landuko dutelako, udaltzainen laguntzarekin.

Ostiralean bizikleta martxa egingo dute, 18:00etatik 19:00etara, baina partaideak plazan elkartuko dira 17:30ean. Bizikleta eta kaskoa eraman beharko da, eta herritar guztiei zuzendutako martxa izango da. Bira bat egingo da plazatik bertatik abiatuta herrigunean zehar, errepidea zein bizikleta bideak erabiliz. Amaieran, bizikletentzako osagarriak zozkatuko dituzte, eta mokadu bat banatuko dute.

Mugikortasun Astea amaitzeko, bizikletak konpontzeko tailerra egingo dute igande arratsaldean plazan, Foru Aldundiarekin elkarlanean. Herritar guztiei zuzenduta hau ere, 15:00etatik 21:00tara egingo da tailerra.


Emakumeentzako autodefentsa feminista tailerra egingo dute Arkotxan

13 urtetik gorako emakumeei zuzendutako autodefentsa feminista ikastaroa egingo dute Zaratamon. Maiatzaren 13an (larunbata), Arkotxako Kultur Etxean batuko dira andrazkoak, 10:00etan, hiru orduko tailerrean parte hartzeko. Zaratamoko Berdintasun Taldeak eta Udalak antolatutako ekintzan izena emateko, maiatzaren 12ra arte edo plazak bukatu arte egongo da epea, arkotxa@zaratamo.eus helbidera idatzita edo, 08:30-14:00etarako ordutegian, 944566000 telefonora deituta.


[Bideoa] Urte berria ikastetxe berrian hasi dute Iturenen

Eskola berrian ekin diote 2021 urteari Iturengo ikasle eta irakasleek. Lehenik eskola zaharrari aio eta milesker erran diote, bertsoen bidez eta gero, trikitilariekin kalejiran joan dira eskola berri eta dotorera.


Azkoitiko Udalaren aitortza jaso du Anaitasuna xake taldeak

Xake jokalariak eta udal ordezkariak argazkia atera zuten larunbatean. (Ane Olaizola)

Azkoitiko Anaitasuna xake taldeko kideak eta udal ordezkariak udaletxeko areto nagusian elkartu ziren joan zen larunbatean, eta erakundearen aitortza jaso zuen herriko xake jokalariek. Izan ere, ospakizunetarako hiru arrazoi ditu Anaitasuna taldeak: lehenengo mailako Kutxa Liga irabazi du, Preferente mailara igo da eta 40 urte bete ditu. Hori dela eta, jokalariek eta Javier Zubizarreta alkateak eta Sonia Vazquez eta Angel Martin zinegotziek argazkia atera zuten larunbatean, eta udal ordezkariek taldea zoriondu zuten, mailaz igotzeko zein liga irabazteko egindako lanarengatik eta 40 urteotan elkartea "batuta" mantentzeagatik. Elkarteko zuzendaritzak, berriz, azpimarratu du erraza dela "ilusioz betetako" halako talde batekin lan egitea, eta haren helburuak "jokatzea, lehiatzea eta irakastea" dela esan du.


A-15 autobidea erabat itxiko da datorren astearte gauean

A-15 autobidea bi noranzkoetan itxiko dute, azaroaren 10eko 22:00etatik azaroaren 11ko 06:00etara.

Gipuzkoako Foru Aldundiak iragarri duenez, San Lorentzo eta Belabieta tuneletan egin beharreko egokitzapen lanak direla eta, A-15 autobidea itxi beharko dute bi noranzkoetan. Andoainerako noranzkoan, Berastegiko lotunetik egingo da mozketa, eta Iruñerako noranzkoan, Sorabillako lotunetik (Andoain). Itxiera gaueko ordutegian egingo da, azaroaren 10eko 22:00etatik azaroaren 11ko 06:00etara.

Andoainerako noranzkoan itxita egongo denez, A-15eko erabiltzaileek by-pass moduan zirkulatu beharko dute Berastegiko lotunean, GI-2130 errepidetik Tolosaraino, eta han N-1 errepidean sartu ahal izango dira. Azkenik, A-15era itzuli ahal izango dira Sorabillako lotunetik.

Nafarroako norazkoan, A-15 autobideko erabiltzaileek, Sorabillako lotunean biratu beharko dute, N-I errepidera sartu, eta, ondoren, GI-2130 errepidera, Tolosatik eta Ibarratik. Ondoren, A-15era itzuli ahal izango dira Berastegiko lotunean.

Ibilbide luzeko ibilbideetarako, N-I errepidea gomendatzen da Altsasuraino, eta A-10etik (sakanako autobiatik) Irurtzuneraino.

GI-2620

Bestalde, Gipuzkoako Foru Aldundia Olandixoko tunela ixteko sistemak hobetzen ari da, Arrasaten. Aurreikusitako zereginak gauzatzeak berekin dakar GI-2620 errepidea erabat etetea Mugarrietako biribilgunearen eta Markuleteko biribilgunearen artean. Itxiera gaueko ordutegian egingo da, azaroaren 9ko 22:00etatik azaroaren 10eko 06:00etara.

Ibilbide alternatibo gisa, Mugarrieta eta Markulete biribilguneen arteko GI-2620 errepidearen zeharbide zaharra erabiltzea gomendatzen da.


Eskuz Binakako Udaberri Txapelketaren finalerako sailkatu dira Orbegozo eta Aranalde

Orioko Pilota Elkarteko bikoteak finalerako txartela lortu du, asteburuan final erdiak irabazi ondoren. Txapelketa bereko 2.mailan, Aranburu eta Lertxundik galdu egin zuten final laurdena, eta txapelketatik kanpo geratu dira. Partida osoan aurretik joan arren, garaipena lortzetik bi tantora geratu ziren.

Hauek dira Orioko pilotariek asteburuan lortutako emaitzak:

Banakako Gipuzkoako Gomazko Paleta Txapelketa (Nagusiak, 2.maila)

Tolosa (Zelaia) 25 - Orio (Lizaso) 23

Soraluze (Gallastegi) 25 - Orio (Aldalur) 12

Eskuz Binakako Gipuzkoako Udaberri Txapelketa (Nagusiak, 2.maila, final laurdenak)

Murumendi 22 - Orio (Aranburu-Lertxundi) 20

(Nagusiak, 1.maila, final erdiak)

Bergara 13 - Orio (Orbegozo-Aranalde) 22

Eskuz Binakako Gipuzkoako Txapelketa (Alebinak, 2.maila)

Orio (Loidi-Anton) 4 - Orio (Goikoetxea-Urrestilla) 16

Eskuz Binakako Gipuzkoako Txapelketa (Infatilak, 2.maila)

Aretxabaleta 18 . Orio (Aizpuru-Kaperotxipi) 5


Kontzertu-eskaintza zabala Baserri Antzokian

Apirilean eta maiatzean hainbat kontzertu izango dira Baserri Antzokian, Derion. RockinBilbo webgunean azaldu dutenez, pandemia dela-eta Bilboko Azkena aretoa itxita dago eta programazioa Baserri Antzokira eraman da. Besteak beste, Avalanch, Moonshine Wagon, Amann & The Wayward Sons eta King Sapo taldeak konfirmatu dira.

Hauek dira zehatz-mehatz apirilerako eta maiatzerako antolatu diren kontzertuak:

-Avalanch: Alirio Netto (abeslaria) eta Alberto Rionda (gitarra-jolea). Akustikoa. Apirilaren 16an, 18:00etan.

-Ian Kay + Los Retumbes. Apirilaren 23an, 17:30ean.

-Moonshine Wagon. Apirilaren 24an, 18:00etan.

-Fernando Alfaro. Apirilaren 30ean.

- Amann & The Wayward Sons. Maiatzaren 1ean, 17:30ean.

- Lucas Colman. Maiatzaren 7an.

-King Sapo. Maiatzaren 8an, 17:00etan.

- El Pacto Rock Band. Maiatzaren 14an.

- Frank Mariscal & Ferran Exceso. Maiatzaren 15ean.


Landako Gunearen hirugarren modulua Osakidetzari utziko dio Durangoko Udalak ostera ere

Astelehenetik aurrera egongo da Osakidetzaren esku gune hori. Osakidetzak Durangon "espazio zabal" bat edukitzeko eskaerari erantzun gura izan dio horrela Durangoko Udalak.

"Berriro ere Landako Gunearen hirugarren modulua erraztuko diogu osakidetzari, durangarrek eta Durangaldeko gainerako herritarrek Galdakaora edo Gernikara joan beharrik izan ez dezaten. Gainerako erakundeekin elkarlanean jarraituko dugu herritarren ongizatea eta osasuna errazteko" azaldu dute Ima Garrastatxu alkateak eta Julian Rios alkateordeak.


Beste urrats bat, euskara normalizatzeko bidean

Ticket Bai egitasmoa Eusko Jaurlaritzak eta EAEko hiru foru aldundiek elkarlanean garatu dute, eta, funtsean, enpresen zein autonomoen diru sarrerak kontrolatzeko bidea izango dute lurraldean lurraldeko ogasunek. Helburu nagusiak, sustatzaileen hitzetan, hauek dira: zergapekoei laguntza ematea haien zerga betebeharrak betetzeko, eta iruzur fiskalaren aurka borrokatzea. Arabak, Bizkaiak nahiz Gipuzkoak ez dituzte epe eta erritmo berak; azken horretan, esaterako, negozioek aurten eta hurrengo urtera bitartean ezarri beharko dute sistema, eta sektore bakoitzak epe desberdina izango du.

Zerga kudeaketaren profesionalek, adibidez, aurtengo uztailean hasi beharko dute; jarduera profesionalek, irailean; txikizkako merkatariek, ostalariek eta ostatu sektorekoek, azaroan; garraioa eta aisia, higiezinen sustapena, eraikuntza eta kultura eta pertsona zerbitzuak arloek, 2023ko apirilean; eta fabrikazioa, handizkako merkataritza, telekomonikazioak, finantzak, artistak eta behartuta egongo diren gainerako alorreko profesionalek, 2023ko ekainean.

Dirulaguntzak eskualdean

Hainbat komertzio hasi dira honezkero haien negozioak moldatzen. Buruntzaldea eskualdeko udaletako Euskara zerbitzuek iragarri dute sistema hori euskaraz jartzeagatik dirulaguntza lerroak prestatu dituztela edo horretan ari direla. Nabarmendu dute fakturak euskaraz egiteko sistema instalatzeak hizkuntza horren normalizazioan beste urrats bat egiteko aukera ematen duela, herritarren hizkuntza eskubideak betetzen ari direla bermatzen dela, eta bezeroei tratu on bat ematea ahalbidetuko duela. Halaber, zehaztu dute tiketak euskaraz inprimatuz 123/2008 dekretua beteko dutela komertzioek, Kontsumitzaileen eta Erabiltzaileen Hizkuntza Eskubideei buruzkoa.

Lan mundua estrategikoa da euskararen normalizazioan eta Ticket Bai sistema arlo hori euskalduntzen laguntzeko baliagarria izan daiteke. Zentzu horretan, negozio bat duten dendariak beren herriko Euskara zerbitzuekin harremanetan jartzera eta dirulaguntza eskatzera animatzen dituzte eskualdeko udalek.

"Bezeroek aukera izan behar dute arreta eta fakturak euskaraz jasotzeko"

Aintzane Ledesma Ileatelier ile apaindegiko jabea da. Urnietan du denda (Maximo Yurramendi kalea, 30), eta herri horretako On Bizi merkatarien elkarteko lehendakaria ere bada. Beste merkatari asko eta asko bezala, Ticket Bai sistema ezarri behar du, eta hasi da lanean honezkero. Azaldu duenez, bere negozioko bezero gehienak euskaldunak dira, eta elebitan ezarriko du, euskaraz zein gaztelaniaz. "Euskaraz artatuak izan nahi duten bezeroek aukera izan behar dute fakturak ere hizkuntza horretan jasotzeko; tiketak euskaraz inprimatu ahal izatearena da Ticket Bai sistemari ikusten diodan abantaila bakarra", adierazi du. "Herritar bat euskalduna bada eta komertzio batean arreta eta fakturak euskaraz jasotzen baditu, konfiantza emango dio horrek, eta, gainera, eskubidea du horretarako".

Aurreikusten zuena baino inbertsio txikiagoa egin behar izan du Ledesmak bere ile apaindegian, eta hori "albiste ona" izan dela onartu du, merkatarientzat "zailak" izaten ari diren garai hauetan. Dendek fakturazio sistema hori euskaraz jartzera anima daitezen, uste du "funtsezkoa" dela aukera horretaz "behar bezala" informatzea, dendariek jakin dezaten badutela hau egiteko aukera: Ticket bai erabiltzeko software informatikoa euskaraz instalatu, eta tiketak hizkuntza horretan inprimatzeko.

Argazkia: 'Aiurri' aldizkaria

"Naturalki erabaki dugu Ticket Bai sistema euskaraz jartzea"

Jone Etxeberria villabonatarrak 1993. urtean hartu zuen Andoaingo Xixori belar denda, eta ia 30 urte daramatza mota askotako produktu ekologikoak saltzen herritarrei. Aurtengo azarotik aurrera, Ticket Bai sistema erabili beharko du zergak egiteko, eta, txintxarri-ri kontatu dionez, "apurka-apurka" ari da ezartzen. Azkenaldian, esate baterako, dendan dituen produktuen BEZak sartzen ari da, banan-banan, eguerdietan, denda bezeroei itxita dagoenean. "Gehienak sartu ditugu, baina oraindik ez dugu guztia prest; hilabete hauetan gauza berri dezente ikasi beharko ditugu. Errazak dirudite, baina ahalegina eskatzen dute, den-dena zuzen egin ahal izateko".

Fakturazio sistema hori euskaraz jartzea erabaki du Etxeberriak, "naturalki". "Duela gutxi izan genuen bilera bat Andoaingo Udalarekin, eta beste merkatari batekin hizketan, esan nion euskaraz jarriko nuela Ticket Bai". Kontatu duenez, bezero gehienekin hizkuntza horretan egiten dituzte salmentak Xixorin, eta saltzen dituzten produktu gehienen errotulazioak euskaraz dituzte, esaterako, ontziratu gabe saltzen dituzten zereal eta fruitu lehorrak. "Bezero batzuek esaten didate ez dutela ulertzen zer jartzen duen, eta horrelakoetan, nik azaltzen diet". Hasiera-hasieratik ahalegindu dira elikagaien eta bestelako produktuen izenak euskaraz nola diren jakiten eta dendan jartzen: "Bezero bat etorri zen behin, eta galdetu zidan ea garagardo legamia ba ote genuen, eta ez nion ulertu, levadura de cerveza nahi zuela esan zidan arte".

Tiket ereduak

Ticket Bai sistemarekin lanean hasten direnerako tiket eredu batzuk prestatu ditu Etxeberriak, hamar zehazki, eta horietan irakur daitezkeen hitz ia guztiak euskaraz inprimatzen dituzte beti, jatorrizko produktuaren izena euskaraz ez dagoen kasuetan salbu. "Xixori hartu nuenetik, tratua eta salmentak euskaraz egitera ohituta nago, nahiz eta bezero guztiak ez diren euskal hiztunak, eta horrela jarraituko dut aurrerantzean ere".

Gipuzkoako Foru Aldundiak argitaratu duen egutegiaren arabera, txikizkako merkatariek, ostalariek eta ostatu sektoreko negozioek aurtengo azarorako izan beharko dute prest Ticket Bai sistema. Egokitze lanak egiten ari dira Xixorin, eta oraindik den-dena prest ez badute ere, urte amaierarako sistema berriarekin lan egiteko moduan izango direla esan du Etxeberriak. Egin behar izan duen inbertsioari dagokionez, beste komertzio batzuena baino txikiagoa izan da, duela lauzpabost urte berritu baitzuen tresneria: ordenagailu, irakurgailu eta baskula bana jarri zituen orduan.

Goizez zein arratsaldez irekitzen du ditu ateak Xixorik. "Ongi lan egiten ari gara: betiko bezeroez gain, jende gaztea ere etortzen da dendara". Aurrerantzean hala jarraituko dutela espero du Etxeberriak, baita Ticket Bai sistemarekin lanean hasi ondoren ere.


Kultur lantegietako artelanen erakusketa jarri dute kultur etxean

Gaurtik aurrera ikusgai dago kultur etxean kultur lantegietako artelanen erakusketa. 2021-2022 ikasturtean zehar ikastaroan egindako artelanak erakusgai izango dira uztailaren 8a bitarte.

Joan den ikasturtean honako tailerrak egin dituzte: egur taila, eskulanak, pintura, altzariak berritzea eta aldatzea, ehoziriak eta bainikak. Guztira 53 ikasle aritu dira tailerretan, eta gehiengoa emakumeak izan dira, guztira 45. Ibartarrez gain, eskualdeko beste zazpi herritatik ere etorri dira parte hartzera. Partaideen bataz besteko adina 61 urtekoa izan da.


Aurrematrikula egiteko epea zabalik dago urtarrilaren 29a bitarte

Alegiako Herri Eskolak gaur zabaldu du 2021-2022 ikasturterako aurrematrikula egiteko epea. Urtarrilaren 29a bitarte egin daiteke.

Alegiako Herri Eskolan 2021-2022 ikasturterako aurrematrikula egiteko epea zabalik dugu, urtarrilaren 29ra bitartean. Bizi dugun egoera dela eta, aurrematrikula kanpainaren inguruko xehetasunak azaltzeko, urtarrilaren 21ean, ostegunean, bilera informatibo bat egingo da.

Bilerara joan nahi duenak, beharrezkoa izango du aldez aurretik eskolara deitzea, 943 65 32 37 telefono zenbakira. Edukiera mugatuarekin egingo da bilera.


Bidasoko Bide Berdea, Doneztebeko zatian, itxita egonen da maiatzaren 2tik 15era

Doneztebeko Udalak jakinarazi duenez, konponketa lanak direla eta, Bidasoko Bide Berdea kotxe eta ibilgailuentzako itxita egonen da maiatzaren 2tik 15era Doneztebeko zatian, «Intzakardi parketik aitzinera». Oinezkoentzako eta bizikletentzako pasatzeko tokia izanen da.


«Toki seguruak sortu nahi ditut irudiekin»

Pertsonaia handiek eta deigarriek ardazten dituzte Espinosaren lanak. Oro har, edertasun kanonetik kanpo daude. Formatu berrien bila dabil beti, eta bere lehen eleberri grafikoa argitaratu du 2021ean.


Artzantzaren sekretuak ezagutzeko aukera izango da igandean Aiako Lokate baserrian

Lokate baserrian egingo dute ekimena. (Lokate baserria) Pagoetako Iturraran partetxeak antolatuta Artzantzaren sekretuak eta gazta dastaketa esperientzia eskainiko dute igandean Aiako Lokate baserrian. 10:30ean abiatuko dute saioa, eta parte-hartzaileek bertako ikuilua, zelaia eta animaliak ezagutuko dituzte. Ondororen, bertako baserritarrak artzantzaren eta gaztagintzaren inguruan azalpenak emango ditu, prozesuak dituen sekretuak kontatuz. Bukatzeko gazta dastaketa egiteko aukera egingo dute. Ekimenean parte hartzeko helduek zazpi euro ordaindu behar dituzte, eta 3-12 urte bitarteko haurrek 5 euro. Saioan parte hartu edo informazioa nahi dutenek 943- 83 53 89 telefono zenbakira deitu edo iturraran@gipuzkoamendizmendi.net helbidera idatzi dezakete.


LTDeko kate berriak udalerri osoan ikusi ahal izateko bideak "aztertzen" ari dela esan du Udalak

Urrestillan, Nuarben, Aratzerrekan, Oñatzen eta Matxinbentan ezin dute bigarren belaunaldi-ko kate horien seinalerik jaso

LTDaren hasierako zabalkundean gertatu zen arazo bera errepikatu da


Orion eta Aian ez da positiborik izan atzo egindako frogetan

Eremu laranjatik horira pasatu da Orio, 130,46 tasarekin. Urola Kostan 5 kasu zenbatu dituzte guztira.

Eusko Jaurlaritzak eta Nafarroako Gobernuak eman dituzte atzo, asteazkena, herriz herri egindako PCR eta antigeno proben emaitzak. Horien arabera, Orion eta Aian ez da positiborik izan. Hala, Orio eremu horian sartu da, eta herriak 130,46 tasa du gaur gaurkoz. Aian hutsa da tasa.

Urola Kostan, orotara, bost kasu positibo hauteman zituzten. Azpeitian zenbatu zuten kasu gehien; hiru, hain justu ere. Emaitza positiboak zenbatu dituzten beste herria Zumaia da; bi kasu zenbatu dituzte han. Intzidentzia tasek zertxobait gora egin dute herri horietan: 256,24koa da Azpeitian, eta 234,05ekoa Zumaian –243,10eko eta 223,87ko tasak zituzten atzo, hurrenez hurren–.

Eskualdeko gainerako herrietan ez dute kasu positiborik hauteman. Azkoitia eremu gorritik atera zen atzo, eta beherantz jarraitzen du tasak: 317,12ko tasa dute gaur-gaurkoz, eta eremu laranjan dago herri hori. Zarautzen dute 5.000 biztanletik gorako herrien artean egoera onena, 51,50ko tasarekin, eremu berdean dago. Aizarnazabalen –260,08– eta Getarian –141,34– eta Zestoan –26,68– atzoko tasa bera mantentzen dute. Egoerarik onena Aian eta Beizaman dute, hutsean mantentzen baitute intzidentzia tasa.

Ospitaleetako egoerak, hobera

Hego Euskal Herrian 9.141 PCR eta antigeno proba egin zituzten atzo, eta horietatik 236 izan ziren positiboak. Lurraldez lurralde, Bizkaian hauteman zuten kasurik gehien (115), eta ondoren, Nafarroan (46), Gipuzkoan (38) eta Araban (28). Positibotasun tasa % 2,5ekoa da Araban, Bizkaian eta Gipuzkoan; % 3,2koa Nafarroan.

Ospitaleetako egoerak hobera egiten jarraitzen du. Herenegun 138 gaixo zeuden Osakidetzaren mendeko erietxeetan izurritearen eraginez, eta 122 ziren atzo. Horietatik 53 daude ZIUetan.

COVID-19ren aurkako neurriez hitz egiteko Labi batzordearen bilera deitua du biharko Iñigo Urkulluk. Neurriak arintzea aztertuko dute, eta bide hori hartuko balute, astelehenetik aurrera izango lirateke indarrean neurriok.


Familia ugariek hobaria izango dute zenbait udal zergetan

2021eko Ondasun Higiezinen eta Trakzio Mekanikoko ibilgailuen zergen ordainetan hobaria izango dute Antzuolako familia ugariek. Eskaera egiteko epea zabalik dute apirilaren 16ra arte (hau ere barne).

Aurkeztu beharreko dokumentazioa

Familia Ugariaren liburua.

Aurreko urteko Errenta Aitorpenaren agiria.

Onuradun izateko bete beharreko baldintzak

Familia ugariaren kartila indarrean izatea.

Udalarekin dituen zerga eta tasa obligazioetan eguneratuta egotea.

Informazio gehiago Antzuolako udaletxeko bulego orokorrean. Tel. 943 76 62 46


Intza Kirol Elkarteko kideek zorte ezberdina izan dute lehen jardunaldietan

Intza Pilota Elkarteko kideek bere 75. urteurrena ospatzearekin batera, Ezker Hormako Kluben Arteko Gipuzkoako Txapelketari eman zioten hasiera irailaren 17an. Jubenil mailako bi bikote arituko dira lehian. Bi jardunaldi jokatu dituzte eta garaipen bakarra erdietsi dute

Aurten jubenil mailako bi bikote aurkeztu ditu bakarrik herriko taldeak; 1. mailan, Haritza Diaz de Gereñu eta Peru Urdanpilleta arituko dira eta 2. mailako bikotea Beñat Olazabalek eta Pedro Eloseguik osatzen dute.

Gainera, bi bikoteek maila berriari egingo diote aurre; Intzako arduradun Jose Felix Solanok pilotariak mailara ongi moldatzea espero du.

Txapelketako lehen jardunaldiak jokatu dituzte dagoeneko. Nahiz eta Intzako bikoteak ongi jardun zorte ezberdina izan dute euren norgehiagoketan.

Etxetik kanpo egin zituzten denboraldiko lehen pilotakadak herriko kirol elkarteko kideek.

Oiartzunen Oiarpe izan zuten aurrez aurre 1. mailako jubenilek eta 22-6 galdu zuten

Errenterian bestelako emaitza izan zen. Intzako 2. mailako pilotariek euren onena eman eta 14-22 nagusitu ziren.

Irailaren 24ko jardunaldian, berriz, Lasarte-Oriako bikoteek ez zuten zorterik izan Michelingo kirol guneko pilotalekuan; neurketak galdu zituzten.

2. mailako jubenilen partida izan zen arratsaldeko lehena. Ederki borrokatu zuten Intza zein Oiarpeko gazteek. Tamalez, Olazabalek eta Eloseguik aurkariek baino huts gehiago egin zituzten eta oiartzuarrek eraman zuten saria, 13-22.

Jarraian 1. mailako lehiaren txanda izan zen. Horretan, Zazpi Iturri izan zen nagusi. Diaz de Gereñuk eta Peru Urdanpilletak ezin izan zuten ezer egin Amezketako bikotearen erasoen aurka. 4-22 amaitu zen lehia.

Artetxe, Behar Zanan

Bestalde, Gipuzkoako txapelketan izango da beste herritarrik. Jon Pello Artetxe seniorrak Behar Zana taldearekin bat egin du. 3. senior mailan arituko da lasarteoriatarra Otañorekin batera. Jardunaldi bakarra lehiatu eta garaipena erdietsi dute, 9-22.


Groenewegenek irabazi du hirugarren etapa, esprintean

Wout van Aerti irabazi dio azken metroetan. Flandiarrak maillot horia jantziko du bihar ere.

Dylan Groenewegen herbeheretarrak irabazi du (BikeExchange Jayco) Frantziako Tourraren hirugarren etapa. Danimarkan jokatu da gaurkoa ere, eta Sondeborgen amaitu da. Groenewegen esprintean nagusitu da, Wout van Aert flandiarrari gailenduta (Jumbo-Visma). Azken horrek maillot horiari eutsi dio. Hirugarren Jasper Phililpsen izan da (Alpecin Deceuninck).

Gaurkoa izan da Danimarkako azken etapa. 182 kilometro izan ditu. Eguneko protagonista Magnus Cort Nielsen izan da. Bakarrik egin du ihes, mendiko sailkapenerako puntuak batu nahian, eta lortu du helburua, eguneko hiru mendatetan (laugarren mailakoak) izan baita lehena.

Bihar atseden hartuko du tropelak, eta Danimarkatik Frantziara bidaiatuko du. Asteartean 171 kilometroko etapa korrituko dute, Dunkerke eta Calais artean.


Pleno mardulak gaur, oporraldiaren aurretik

Telematikoki egingo du Hernaniko Udalak, eta udaletxeko pleno aretoan Astigarragako Udalak, arratsaldeko 19:00etan biek ere.

Aste Santuko oporraldiaren aurretik, gaur egingo dute martxoko Plenoa, Astigarragako eta Hernaniko Udalek. Arratsaldeko 19:00etan izango da bietan, baina udaletxeko pleno aretoan egingo dute Astigarragan, eta aldiz, telematikoki Hernanin. Gai ugari dauzkate lantzeko, bietan.

Astigarragan, 19 puntuko gai ordena prestatu dute. Horien artean dago, hasteko, 2020ko Udal Aurrekontuaren likidazioa, eta horrekin batera, 2021ekoan zenbait kreditu txertaketa eta gehikuntza egiteko proposamena. 2021 urteko Zerga Ordenantza ere eztabaidatu eta bozkatuko dute.

Hizpide izango dute Arrobitxuloko igogailua jartzeko obren kontratazio espedientea ere, eta baita Haur Eskola berria izango den lokala egokitzeko obrena ere. Beste bi kontratazio espediente ere badaude gai ordenean: lorezaintza zerbitzuarena, eta kale garbiketa zerbitzuarena.

Udal talde ezberdinen arteko eztabaida sortu duen gai bat ere izango da Plenoan lantzekoen artean: industria, tailer eta gainerako jarduera ekonomikoetako hondakinen gaikako bilketa zerbitzuaren kudeaketa.

Bestalde, animaliak eduki eta babesteari buruzko ordenantzan aldaketa bat egitea ere proposatuko dute. Eta Astigarragako Udalaren kirol instalazioak erabiltzeko araudiari buruz ere ariko dira Plenoan.

Zerga Ordenantzan aldaketak, Hernaniko Udalak

Hernaniko Udalak, bere aldetik, 11 puntu landuko ditu Plenoan. 2020ko Udal Aurrekontuaren likidazioaren berri emango dute, Astigarragan bezala; eta baita 2021ekoan txertatuko den kredituaren berri ere. 2021eko Zerga Ordenantza ere izango dute hizpide, eta hiru aldaketa proposatuko dituzte: tasen aldaketak Hernani Musika Eskolan, Kantuz musika eskolan, kulturako ikastaroetan, Udal Euskaltegian eta kiroldegiko zerbitzuetan; prezio publikoetan aldaketa, Haur Eskolako jangelan, Jabetze Eskoletan eta ikuskizunen sarreretan; eta tasen aldaketa uztaileko udalekuetan, Ereñotzuko udalekuetan eta Hiribusean.

Era berean, bozkatuko dute udal eraikinen garbiketa zerbitzuaren lizitazioa hutsik deklaratzea, zigorra ezartzea eta kontratatzeko debekua ezartzeko prozedura abiatzea; eta zerbitzu hori kontratatzeko lizitazioa abian jartzea berriro.

Azkenik, bi mozio landuko dituzte: Euskadiko Otso taldeak aurkeztutakoa, abeltzaintza eta otsoak batera izateko ereduaren alde; eta EH Bilduk aurkeztutakoa, Lanbide Heziketa zentroak indartzeko neurriak hartzeari buruz.


Esan Erran irratiak antolatutako bertso saioa, Hitzetik Hortzeran

Esan Erran irratiaren 25. urteurrenarengatik bertso saioa izan zen Santurben, urriaren 7an. Asteburuan Hitzetik Hortzera saioan botako dituzte irudiak.

Maialen Lujanbio, Julio Soto eta Nerea Ibarzabal izan genituen Santurben, Ixak Arruti eta Gari Otamendi musikariek lagunduta, bertso saio musikatua izan baitzen. Egun eguzkitsua izan zen urriaren 7koa, gainera, Odietako Santurbe baselizaren paraje ederrean, eta 100 herritar baino gehiago bildu zituen saioak.

25. urteurrena ospatzeko saioaren irudiak jasotzeko, ETBko Hitzetik Hortzerako kamarak ere etorri ziren. Eta, bertan hartutakoak asteburu honetako telebista saioan botako dituzte. Larunbatean, ETB1-en, 21:00etan izanen dugu ikusgai; eta, igandean, errepikapena.

Gainera, Itxaso Paya sortzaile algortarra elkarrizketatuko dute aste honetako Hitzetik Hortzeran. Eta, Odietatako bertso musikatuekin batera, Lazkaoko eta Iurretako jaialdiak izango dira larunbatean 21:00etan ETB1en.


Kantuzaleek hileroko hitzordua izango dute larunbat honetan

Zarautz Kantuan kantu-jira egingo dute beste behin kalez kale Goizeko Ihintza txistulari taldearekin, Izarra Aristi eta Mertxe Isasti zuzendari lanetan direla.

Larunbat honetan elkartuko dira herriko kantuzaleak Zarautz Kantuan kantu-jira egiteko. Hileroko hitzordua da, eta ohi bezala, 12:00etan elkartuko dira udaletxe aurrean, kalez kale abesti ezagunak kantatzen ibiltzeko.

Goizeko Ihintza txistulari taldeak eskainiko du musika zuzenean, eta Izarra Aristi eta Mertxe Isasti ariko dira zuzendari lanetan.


'El viento es salvaje'

Antzerkia Las Niñas de Cadiz konpainiaren eskutik.


Zarauzko sorosleek lan baldintzak hobetzeko protesta egin dute gaur

Gipuzkoako hondartzetako sorosleek hiru egunetan deitu dituzte mobilizazioak: gaur, bihar eta etzi

Zarauzko sorosleak protestan (zarauzkohitza.eus) Gaur, igandea, goizean hasi dute Zarauzko sorosleek hiru egunetako borrokaldia. Lan baldintza hobeak eskatzen dituzte hondartzetako langileek. Aldarrikapenez josita esnatu da Zarautz, eta 09:45ean egin dute lehenengo protesta zaratatsua malekoian. Iluntzerako beste deialdi bat egin dute, 20:30ean malekoiko Gurutze Gorriaren postuan. Bihar, uztailak 30, ordu eta leku berdinetan izango dira protestak. Gipuzkoa osoko hondartzetako soroslek deitu dituzte mobilizazioak datozen hiru egunetarako: gaur, bihar eta etzi. Lan baldintzak hobeak eskatuz sorosleek abiatutako protestak eta borrokak indar handia hartu du azken asteotan, eta azpikontratatutako langileak izanik, Gurutze Gorria zein tokian tokiko udalak interpelatu dituzte.

Zarauzko sorosleen protesten argazki bilduma hemen: zarauzkohitza.eus


Adegeestek irabazi du Cadel Evans Great Ocean Race proba

Loes Adegeestek garaipena bereganatu du Amanda Spratt mendean hartuta. Nina Buijsmanek osatu du podiuma, helmuga hirugarren postuan gurutzatuta.

Loes Adegeestek (FDJ-SUEZ) irabazi du Cadel Evans Great Ocean Race proba, larunbat honetan (urtarrilaren 28n) Geelongen hasi eta bukatu dena (140,8 km). Emakumezkoen UCI WorldTourreko lasterketa hau ez da jokatu azken bi urteetan, 2020an eta 2021ean, covid-19aren pandemiarengatik.

Adegeest herbeheretarrak esprintean bereganatu du garaipena Amanda Spratt (Trek-Segafredo) australiarra mendean hartuta. Biek ala biek aurrera egin dute lasterketa irabazteko faboritoen multzotik, eta azken metroetan nagusi izan da Loes Adegeest, 3 ordu, 32 minutu eta 47 segundoko markarekin.

Hirugarren izan da Nina Buijsman (Human Powered Health). Herbehereetakoak 14 txirrindulariko taldearen buruan gurutzatu du helmuga, irabazlearekiko lau segundora.

Sailkapena:

1 - ADEGEEST Loes (FDJ) 3:52:47

2 - SPRATT Amanda (Trek) d. b.

3 - BUIJSMAN Nina (Human PH) + 4"

4 - NELSON Josie (Coop- HP) d. b.

5 - DE FRANCESCO Danielle (Zaaf) d. b.

6 - CHRISTIE Henrietta (Human PH) d. b.

7 - ROSEMAN-GANNON Ruby (Jayco) d. b.

8 - WILLIAMS Georgia (EF Education) d. b.

9 - DOEBEL-HICKOK Krista (EF Education) d. b.

10 - BOILARD Simone (St Michel) d. b.


Zuhaitzak mozteagatik jarri dituzten mezuen harira, udalaren erantzuna

Lezoko Udalari Aralar kale inguruan zuhaitzak moztu izana leporatzen dien lau pankarta agertu ziren asteburuan, zehazki, alokairuko 52 zuzkidurazko etxebizitza eta anbulatorio berria eraikiko dituzten orubean. Honi erantzuna eman dio Lezoko Udalak, hiru puntukoa (behean, hitzez hitz, hiru argudioak):

1. Egungo Udal Gobernuak baimena eman du Eusko Jaurlaritzako Etxebizitza Sailak sustatutako obra egiteko. Sail hori arduratzen da Aralar kaleko orubean hasi diren lanak egiteaz.

2. Egin beharreko obrek gazteentzako 52 zuzkidura-etxebizitza eraikitzea ahalbidetuko du. Era berean, egingo den eraikinaren beheko solairuan Lezoko anbulatorio berria kokatuko da, egungoa baino handiagoa eta zerbitzu gehiagorekin.

3. Garbiketaz arduratzen den enpresako langileek pankartak kentzen ari zirela, mehatxuak eta larderiak jaso zituzten. Jokabide hori ez da onargarria.

Amaitzeko, eraikuntza lan horiek egiteko zuhaitz horiek kentzea ezinbesteko zela esan du udalak, eta esan du horien ordez beste zuhaitz batzuk jarri dituztela herriko beste tokietan, “beste aldi batzuetan” hala egin dutela esanez.


Desikasten

Heteropatriarkatua, zuntzeraino sartutako ezten pozoitsua gure jendartean. Gizonaren paper gogor eta lehiakorra aldarrikatzen duen pentsamolde zurruna.

Gizona zer den zehatz mehatz dakiena, gizona ez dena gutxiesten duena. Haren arabera, gizona ez da ahula, gizonak ez du barkatzen, are gutxiago negar egiten. Bere ingurukoen lekua zein den argi du. Baita haien akatsak zeintzuk diren ere, eta zein zigor dagozkien azkar batean epaitzeko gai da. Hark dioena ez da gezurra, agian ez egia borobila, baina ez da gezurra. Ontasuna akatsa da harentzat, konfiantza amu bat baino ez, mesedea truke bat, barkamena mozorro bat. Kolpeak jasan baino arinago emateko gai da, lehenak bitan ematen omen duelako. Arkume inozoen aurrean otsoa da, oiloen artean azeria.

Emakumea ez da haren harrapakin bakarra, baina bai guztietan errazen antzematen dena. Emeenak dira haren ustetan lotsa, pekatua eta ezjakintasuna. Harenak ahultasuna eta ahuldadea. Gizontasun duinera iristen ez diren haiek identifikatzeko gai ere bada, otso izatera iritsi ez diren gizagajoak, mesprezua merezi duten izaki ez osoak. Askatasuna kontzeptu politiko bat izateaz gain, norbanakoaren erabaki eta bizitza hautua errespetatzea eskatzen duen ametsa da. Kolonbiako kaleetan atxilotu eta bortxatutako neska; Iranen bere familiak hildako homosexuala; bikotekideek hildako emakumeak; matxismo oldarkor eta arriskutsuenaren adierazle dira. Gure artean dabil, gure buruen barruan, desikasi beharra dugun pozoi garratza da. Desikasten ikasten, etorkizun hobe baten bila.


Lan egiteko modu berrietara egokituta, urtebeteko jarduna arrastoa uzten dabil osasun langileen artean ere

Urtebete igaro da Pedro Sanchez Espainiako presidenteak konfinamendua ezarri zuenetik. Neurriak "ezinbestekoa" ez zen jarduera oro eten zuen. Muturreko neurria izan zen kutsatze komunitarioa mozteko.

Ordurako, Nerea Alza erizain laguntzaile iurretarra COVID-19aren aurkako lehenengo lerro horietako batean zebilen lanean. Otsailean lan kontratua sinatu zuen Galdakaoko ospitalean, gripearen aurkako kanpainarako. Baina, gero, Galdakaoko ospitaleko solairu bat koronabirus kasuetarako egokitu zuten, eta profesional talde bat horren kudeaketara bideratu. Azken urte osoa han eman du lanean Nerea Alzak. Bertan egon da ospitaleak eta ZIUak gainezka egin duten garaietan, eta baita olatuak etorri direnean ere. "Nekatuta" dagoela azpimarratu badu ere, baikortasunetik ikusi gura du izurriaren bilakaera. "Orain, behintzat, badakigu zelan lan egin. Segurtasun neurriek asko zailtzen dute hartu-emana pazienteekin, baina, hurbiltasuna adierazi guran, nire izena idatzi izan dut aurreko mantalean, adibidez", azaldu du Alzak. Urte osoa darama COVID unitatean lanean.

Aran Agirre erizain zornotzarrak gogoan ditu orain urtebeteko une horiek. Bera ere Galdakaoko ospitaleko langilea da; osasun zentroko jarduna kolapsatu zenean, ZIUra lekualdatu zuten. "Shock bat izan zen. Ingresatuta zeuden denak intubatuta zeuden, buelta emanda", adierazi du Agirrek. Azken hileetan, ZIUan jarraitu du lanean. Koronabirusak ospitaleko jardunean duen eragina azpimarratu gura izan du, batez ere intzidentzia tasa altuak dauden sasoietan. "Gatxa da. Ingresoak luzatu egiten dira denboran, eta berriak datozenean antzerako egoeran datoz. Dominoaren modukoa da; pieza bat jausiz gero, besteak atzetik doaz. Hiru alta eman, eta goiz horretan bertan beste hiru ingreso dituzu, eta berdintsua da egoera", azaldu du. Aurrera ez egitearen sentsazioa areagotzen du horrek, bere esanetan.

Birusa ezagutzen joan ahala, lan egiteko baldintza eta protokoloak aldatu egin direla onartu dute langileek. "Lehenengo olatuan, kaosa nagusitu zen. Orain, ostera, ezagutzen dugu COVIDa, gehiago behintzat bai, eta horrek asko errazten du jarduna. Badakigu sukarrak eta oxigeno mailak oszilazioak edukiko dituztela, eta adi egon behar dugula", gaineratu du Alzak.

Arrasto psikologikoa

Urtebete pasatu eta gero, ospitaleetan ez ezik, COVID-19aren eragina nabaria izaten ari da gainerako osasun langileen jardunean ere. Beldurra aipatu dute askok, ezjakintasunak sortu dezakeen antsietatea beste batzuek; ardura, egonezina... Izurritea "zama" lez dute psikologikoki. "Beldurra sumatu dut lankideengan, baita neure buruarengan ere. Lankideen artean kidetza albo batera utzi dela esango nuke. Gizartean egon den moduan, osasun arloko profesionalen artean ere gertatu da, horretaz berbarik egin ez den arren. Beldurraz gainera, ziurgabetasuna nabarmenduko nuke. Azken finean, inork ulertzen ez duen gaixotasun bat da, ezagutza ezak beldurra eragiten du, eta ziurgabetasun horrek antsietatea. Eta kontu bi horiek eragina dute osasun arretan", azaldu du Mikel Gandarias mediku durangarrak. Gandarias Elgoibarko (Gipuzkoa) anbulatorioan dabil lanean azken hileetan.

Txertoa itxaropen

Osasungintza profesionalera ailegatzeko pausoa ematen dabiltzanei ere eragin die izurriak. Azken urteko praktikaldiak eta gradu amaierako lanak goitik behera baldintzatu zuten Jone Izagirre erizain elorriarra. Udatik hona, Matienako anbulatorioan dabil lanean, PCR probak egiten. Orain, txertaketa kanpainan murgilduta dago Izagirre.


Kerman Lejarragak galdu egin du James Metcalfen aurka, puntutara

Borrokaldi gogorra izan da, baina hiru epaileek aho batez eman dute boxeolari britainiarraren aldeko puntuazioa (97-94, 96-94 eta 96-95).

Kerman Lejarragak ezin izan du James Metcalf boxeolari britainarra gainditu ostiral honetan, superwelter pisuko WBA titulu kontinentala eskuratzeko borrokaldian.

Lehia gogorra izan da, eta ezerezean geratzeko itxura zeukan, nahiko parekatuta joan baita; alabaina, hiru epaileek Liverpooleko boxeolariaren aldeko hautua egin dute aho batez 97-94, 96-94 eta 96-95eko puntuazioa emanda.

Hartara, gaurkoa Lejarragak bere ibilbidean galtzen duen hirugarren borrokaldia da, lehenengoa duela hiru urte David Avanesian errusiarrarekin welter mailan bi aldiz jarraian galdu ondoren superwelterrerako jauzia eman zuenetik.

Emaitza horrek, gainera, munduko txapelketa lehiatzeko aukeratik urruntzen du Ibon Larrinagak entrenatzen duen borrokalaria; izan ere, aukera hori nabarmen sendotu izango zukeen euskal boxeolariaren lagun eta sparring ohia izan zen Metcalf mendean hartu izan balu.

Oso gogor joan den auzian, Kerman aurreko borroketan baino hobeto defendatzeko gai izan da, eta ingelesaren erresistentzia txikitzen saiatu da bere ezkerreko jab bereizgarria oinarri hartuta. Metcalfek, ordea, ondo jasan du zigorra, eta kolpe on batzuk joz errespetarazi du bere burua, Morgakoarengan mesfidantza sortuz.

Hamar roundera hitzartutako borrokaren erdia heldu denerako, oso zigortuak zituzten aurpegiak bi boxeolariek; alabaina, lehia aipatutako mugaren aurretik amaitzeko adinako kolpe sendorik bota gabe.

Lejarraga nagusi izan de tarteko fase baten ondoren, Metcalf osoago agertu da borrokaldiko azken txanpan, eta ziur asko horrek balio izan dio epaileen azken erabakia bere alde jartzeko, Bilbao Arenara bertaratu diren zaleen atsekaberako, haiek "Morgako Errebolberra"ren garaipena heltzea espero baitzuten. Aitzitik, ez da horrela gertatu.


Itsasoko kantutegia berreskuratzeko kontzertua antolatu du Itsas Museoak

Larunbat honetan, 18:00etan, Donostiako kaiak ordubetez berreskuratuko du bere itsas kantutegia. Euskal Itsas Museoak Itsasos kantak izeneko kontzertua eskainiko du euskal abeslari eta taldeekin, itsasoko abestien garrantzia nabarmentzeko. Besteak beste, Rafa Rueda, Sara Azurza, Janus Lester, Mirua edo Julen arituko dira Itsas Museoaren oholtzan, eta Iker Lauroba eta Dánae Riaño izango dituzte bidelagun instrumentuetan.

Europako ondarearen jardunaldiaren baitan egindako jarduera honek, itsasoko ahozko musika eta abestiak jarri nahi ditu erdigunean. Antolatzailek azaldu dutenez, abesti horietako asko desagertzeko prozesuan daude eta “gure kostaldeko ahozko historiaren zati garrantzitsu bat dira”. Izan ere, itsasontzietan eta portuetako zereginetan erabiltzen ziren abestiak izateaz gain, eguneroko “gertakizunen” eta kostaldeko “bizimoduaren” kontakizunak ere badira. Hori horrela, ordubeteko emanaldiaz gain, kanten historia eta testuingurua azalduko du Xabier Alberdik museoko zuzendariak.

Edukiera mugatuko ekitaldia da eta dagoeneko bete dituzte leku guztiak. Nolanahi ere, antolatzaileek azaldu dutenez, itxaron zerrenda osatu da eta oraindik izena eman daiteke komunikazioa@itsasmusoea.eus webgunean, mezuaren gaian “Itxaron zerrenda” aipatuta.


Euri txikia

Zerua oso hodeitsu egongo da. Eguerditik aurrera prezipitazio txikia egingo du. Ipar-mendebaldeko haize ahul-bizia ibiliko da, bolada gogorrekin egunaren bigarren partean. Tenperatura maximoak gutxi igoko dira. Izotz txikia egingo du.


Juan Priederen hilobian, Orion, lore eskaintza egingo du PSE-EEk larunbatean

Duela hamar urte hil zuen ETAk Juan Priede. Hura gogoan, lore eskaintza egingo du Orioko hilerrian PSE-EEk larunbat eguerdian. Besteren artean, Gipuzkoako PSE-EEko presidente Manuel Huertasek hartuko du parte ekitaldian, alderdiak jakinarazi duenez. PSE-EEko zinegotzia zen Priede Orioko Udalean. 2002ko martxoaren 21ean, 14:20etan, Orioko taberna batean zegoela hil zuen ETAk.


Txemi Etxebarria bergararra da Philips Symfonie Orkest-eko zuzendari berria

Herbehereetako orkestrako kideek azaldu dutenez, "hautaketa prozesu zabal baten ostean" egin dute zuzendari bergararraren aldeko hautua. Alabaina, 2024ra arte itxaron beharko da haren lanaz gozatzeko. Urtarrilaren 28an eta otsailaren 4an egingo baitituzte familiei zuzendutako kontzertuak, eta hor izango da jardunean lehen aldiz.

Belgikan bizi da Etxebarria orain dela hogei urtetik, eta, orkestra zuzendaria ez ezik, tronpa-jole profesionala ere bada. Hala ere, aukera duenean herriko musika proiektuetan parte hartzen du; esate baterako, Bergarako Antzerki Musikala elkarteak antolatutako Bretxa musikalean.


Herritarren kontsumo termikoen datuak biltzen hasi dira Mendialdean

Mendialdea eskualdea osatzen duten hamar udalek, tartean, Aranoko, Aresoko, Goizueta eta Leitzako udalek, herritarren kontsumo termikoen datuak biltzeko bidea ireki dute. Goiener kooperatibarekin elkarlanean, galdetegia prestatu dute eta irailaren 8ra arte izanen da hori betetzeko aukera.

Besteak beste, herritarrek etxebizitzetan dituzten instalazio termikoak zein diren, neguan zenbat eta noiz jartzen duten berogailua martxan, etxea berotzeko batez besteko tenperatura zenbatekoa den, urteko gastua zenbatekoa den... Halako informazioa bildu nahi dute galdetegian.

Paperean edo telematikoki bete daiteke galdetegia eta horretarako azken eguna irailaren 8a izanen da.

Goizuetako Udalaren oharra

Horren harira oharra kaleratu du Goizuetako Udalak. Idatzian dioenez, «Mendialdea eskualdean uste dugu, etorkizunera begira, gure herrietan erabiltzen dugun energiaren jatorriak ahalik eta gertukoena izan behar duela. Horretarako irtenbidea izan daiteke berokuntza-sistemen erregai fosilak (gasolioa, gas naturala...) gure inguruneak eskaintzen dizkigun biomasarengatik ordezkatzea eta, aldi berean, bertako ekonomia sustatzen duten proiektuak bultzatzea». Horregatik eskatu diote azterketa Goienerri, «ordezkapen hori ebaluatu dezan».

Goizuetako Udalak herritarrei galdetegia betetzeko deia ere egin die, «herrian dagoen eskaria neurtu eta azterketan lortzen diren emaitzak ahalik eta zehatzenak izan daitezen herritar guztion laguntzarekin».


Bideoa: Zarauzko Udalaren otsaileko ohiko udalbatzarra

Aho batez onartu dituzte azken udalbatzarrean hainbat gai. Besteak beste, Salberdin eremuko R-14 partzelaren salmenta.

Ohi bezala, hileko azken ostegunean egin zuen udalbatzak ohiko osoko bilkura. Besteak beste, Amenabarri udal lurzoruaren parte den Salberdin eremuko R-14 partzela (egun Pardo enpresa dagoena) Amenabarri saltzea adostu dute aho batez, 6,4 milioi euroren truke. Lehiaketa publiko egin ostean, epe arautuan Amenabar enpresa soilik aurkeztu da lehiaketara. Eremu horretan 122 etxebizitza tasatu eta babes ofizialeko hiru egitea da asmoa.


Irteera, datorren igandean

Dagoeneko zehaztu du Mendiriz Mendik datorren irteera. Hilaren 16an izango da, datorren igandean, Leitzatik Goizuetara. Goizeko 08:00etan abiatuko dira Atsegindegitik, eta animatzeko deia luzatu diete herritarrei. Prezioa 13 euro dira bazkideentzat eta 15 euro, berriz, bazkide ez direnentzat.


Xabi Barandika, finaleko txartelik gabe

Markina-Xemeingo Uni pilotalekuak Markina-Xemein Jai alai Gran Slameko bigarren eta azken finalaurrekoa hartu zuen zapatuan. Ikusleek beste behin erantzun egin zuten, eta frontoia lepo bete zuten, maila handiko partidua ikusteko. Finalerdiko protagonista nagusia Xabi Barandika gernika-lumotarra izan zen: partidu bikaina egin zuen, asko eta ondo errematatuz. Dozena erdi baino gehiagotan sartu zen sakeetara, eta ez zuen barkatu eskumakadekin.

Argazkia: Jai Alai News.

Dena dela, berak eta Julen Del Rio atzelari gasteiztarrak ezin izan zuten Aritz Erkiaga aurrelari ispastertarraren eta Jon Bullet Zabala atzelari markina-xemeindarraren kontra irabazi. Lea-Artibaikoak, irabazle suertatu arren, ez ziren beste hainbestetan bezainbesteko distiratsu agertu eta, horrenbestez, beren jokoa hobetu egin beharko dute, Jean Dominique Olharan pautarraren eta Nicolas Etxeto bidartarraren kontrako finalean garaipena eskuratzeko aukerekin aritu gura baldin badute.

Norgehiagoka bikote gorriaren alde hasi zen; 4-4ko markagailuaren ondoren, 8-5 aurreratu ziren. Del Riok min handia egin zuen atzealdeko koadroetan, baina baita hainbat akats ere. 15-11 amaitu zuten lehen seta, Erkiagaren kanpotik barrurako hegaleko indartsu bategaz. Atsedenaldian, Barandika aldageletara joan zen, orkatila bihurrituta. Hamar minuturen buruan, Gernika-Lumokoa pilotalekura itzuli zen, eta bigarren setari ekin zioten.

Argazkia: Jai Alai News.

Bikote urdinak partidua irauli egin zuen bigarren aldian. Del Riok bere mailarik onena erakutsi zuen eta Barandikak, atsedenaldiko ezustekoaren ondoren, ez zuen sufrimendu edota min zantzurik azaleratu. Ondorioz, gorriei asko zaildu zitzaien bai seta, bai partidua. Urdinak 1-9 aurreratu ziren; Erkiagak, bestalde, ez zuen sakeekin ganoraz asmatu, eta 6-15 galdu zuen bikote gorriak bigarren zatia.

Argazkia: Jai Alai News.

Berdinketa hausteak Barandika eta Del Rio izan zituen gidari lehen tantoetan: 1-3 aurreratu ziren. Dena dela, zenbait akats egin zituzten, eta Erkiagak eta Zabalak hirugarren set horri buelta eman zioten. Urduritasuna bere gailurrean izan zen: 4-4an egon zen markagailua. Azken tantoa etxekoentzat izan zen, eta Erkiagak eta Zabalak etxeko ikusleen aurrean eskuratu zuten finalerako txartela. Final hori, hain zuzen ere, Karmen Egunean, zapatuan izango da. Ikuskizuna 20:00etan hasiko da

Mutrikuarrak ere nagusi. Elite mailako txapelketan Eñaut Urreisti eta Mikel Manzisidor mutrikuarren 15-6 irabazi zieten Alex Goitia eta Danel Mandiola markina-xemeindarrei. Mutrikukoek ez zuten hanka onez abiatu partidua, baina bigarren setean nagusitasuna erakutsi zuten.


Argindarraren fakturan oraindik ez prezio murrizketarik nabari

Espainiako Gobernuak duela 2 hilabete iragarri zuen elektrizitatea sortzeko erabiltzen den gasaren prezioa mugatuko zuela, "salbuespen iberiarra" deitu ziotena. Baina denbora aurrera doa eta neurria ez da oraindik indarrean sartu.


Alokairurako bi etxebizitza eskainiko ditu Baranbioko Administrazio Batzarrak biztanleak erakartzeko

365.000 euroko inbertsioa egingo du tokiko erakundeak, eta Eusko Jaurlaritzaren eta Arabako Foru Aldundiaren dirulaguntza izango du.

Baranbioko Administrazio Batzarrak apustu garrantzitsua egin du biztanle gehiago erakartzeko eta bi aste barru lanak hasiko dira "nesken eskola ohian eta irakasleen etxebizitza ohian". Eraikinak bergaitu ondoren, alokairuan eskainiko dituzte. Konponketak urtebetean amaitzea aurreikusi dute.

Obrek 365.000 euro balioko dute, eta Eusko Jaurlaritzak 100.000 euroko ekarpena egingo du. Arabako Foru Aldundiak, aldiz, 25.000 euro bideratuko ditu. Gainerakoa Baranbiok berak hartuko du bere gain, hau da, 240.000 euroko inbertsioa.

Edonola ere, oraindik adostu behar dute Baranbiok eta Eusko Jaurlaritzak zein eredu erabiliko den alokairurako, baita baldintzak ere.

Saiakera anitz

Proiektua egikaritzeko bidea, ordea, ez da erraza izan. Jesus Mari Bernaola Baranbioko Administrazio Batzarreko presidenteak azaldu duen moduan, 2008an lursaila erosi zuten 12 etxebitza eraikitzeko, baina adreiluaren krisialdiak bete-betean eragin zion egitasmoari, eta bertan behera utzi behar izan zuten. "Berriro mahai gainean jarri genuenean proiektua Eusko Jaurlaritzaren arauak erabat aldatu zituzten eta ezinezkoa da han ezer egitea".

Gero, Babes Ofizialeko Etxebizitzak sortzeko ekimena abiatu zuten, eta beste erakundeetako dirulaguntzak ere eskuratu zituzten. Ordea, Baranbiok egin behar zuen erabilera dela medio, Zuzkidura-alojamendua zen definizio legal egokiena eta dena ezer ezean utzi eta berregin zuten proiektua esparru horretan sartzeko.

Baserriak erortzear

Jesus Mari Bernaolaren ustez, herri txiki guztiek dituzte arazoak herritar berriak lortzeko. Baranbioren kasuan, ordea, badago gehitu behar den aldagaia: "Baserri asko daude hutsik, baina jabeek ez dute nahi ez saldu, ez alokatu".

Bernaolaren aburuz, baserriak gizartearen ondarea dira, eta gehienak erortzear daude. Hortaz, exijitzen die erakunde publikoei tresnak sortzeko hori gerta ez dadin.


Abenduaren 10ean egingo da Ondarroako Egia-Iriondo Memoriala

Azkenengoz 2019an egin zen Ondarroako Egia-Iriondo herri lasterketa; pandemia zela eta, 2020an eta 2021ean ez zen egin lasterketa ospetsua. Aurten, baina, lasterketa egin egingo da, abenduaren 10ean hain zuzen ere. Parte hartu nahi dutenek abenduaren 5etik 9ra izena eman beharko dute, Turismo Bulegoan (12:00etatik 14:00etara eta 17:00etatik 19:00etara).

Lasterketa kategoriaka egingo da:

Haur Hezkuntza, Lehen Hezkuntza 1 eta 2. mailak (300 metro, Zeledoniotik hasita): 11:30ean hasiko da lasterketa.

Lehen Hezkuntza 3 eta 4.mailak (300 metro, Zeledoniotik hasita): 11:40ean hasiko da.

Lehen Hezkuntza 5 eta 6. mailak (500 metro, Zaldupe Zubitik hasita): 11:50ean hasiko da.

Lasterketa nagusia (Berriatua-Ondarroa): 12:00etan.

Berriatuara joateko autobusak egongo dira, 11:20an eta 11:40an, Astilleruko autobus geltokitik irtenda.

Sari banaketa. Lasterketa amaitu eta jarraian egingo da sari banaketa ekitaldia, Kofradia Zaharraren aurrean. Esan dute ume eta gazte guztiek saria jasoko dutela. Nagusietan hiru sailkapen egongo dira: orokorra, gazteak (12 urtetik 16 urtera arte) eta masterrak (40 urtetik gora). Horretan, irabazleek txapela eta garaikurra eskuratuko dituzte, eta podiuma egiten duten gainerakoei garaikurra emango diete.


Arrasateko taldea nagusi Azkoitiko VII. Kricket Txapelketan

Txapelketako saridunak eta antolatzaileak. (Azkoitiko Udala) Azkoitia Kricket taldeak eta Azkoitiko Udalak antolatuta, Azkoitiko VII. Kricket Txapelketa jokatu dute asteburuan, eta inguruko hainbat kricket talde lehiatu dira han. Hain zuzen ere, Azkoitiko, Azpeitiko, Aguraingo, Arrastateko, Eibarko, Ordiziako, Zumarragako eta Urretxuko taldeek hartu dute parte txapelketan, eta talde onenaren saria Saeed Chishti eta Moiz Khan Arrasateko taldekideek jaso dute. Dena den, eskualdeko taldeek eta jokalariek beste zenbait sari irabazi dituzte. Hain zuzen ere, bigarren talde onena Azpeitiak irabazi du, eta taldeko Irfan Tibik eta Waqar Alik jaso dute saria. Hirugarren postuan geratu da Azkoitia, eta hango taldeko Qadeerrek eta Shazabek eskuratu dituzte garaikurrak. Horrez gain, txapelketako Jotzaile onenaren saria Waqar Ali azpeitiarrak irabazi du, eta Moiz Khan arrasatearrari Jaurtitzaile onenaren saria eman zioten.


La Vilaren kontra jokatuko du Ampo Ordiziak 2. itzuliko lehen partida

Ampo Ordiziak Ohorezko Mailako liga erregularreko lehen itzulia zortzigarren postuan amaitu du. Kopatik kanpo geratu dira, baina ligako tituluaren lehian sartzeko aukera badute oraindik. Lehen itzulia amaituta, bigarren itzuliko partiden zozketak egin ditu Rugby Federazioak. Ampo Ordiziak La Vilaren aurka jokatuko du larunbatean bigarren itzuliko lehenengo partida, etxean, Altamira zelaian, 16:00etan.

Zazpi jardunaldi izango dituzte aurretik bigarren fasea amaitu arte. Sei partida jokatuko dituzte, eta jardunaldi batean atsedena izango dute. Bigarren multzoan sartu dira, Ampo Ordiziaz gain, Les Abelles, Gernika, Pozuelo, La Vila, Belenos eta Cisneros. Bigarren itzulia amaitzen denean, ligako titulua playoff-etan erabakiko da, lehen multzoko lehen sei taldeen eta bigarren multzoko lehen bi taldeen artean. Playoff-ak jokatu ahal izateko, bere multzokoen artean lehen bi postuetan amaitu beharko dute hala ordiziarrek.

Aukera badute, talde horiei erreparatuta bigarren geratu baitira sailkapen orokorrean, Cisnerosen atzetik. Gernikaren, Pozueloren, La Vilaren eta Belenosen aurka irabazi egin zuen Ampo Ordiziak lehen itzulian, eta Les Abellesen eta Cisnerosen aurka, berriz, galdu. Sailkatuz gero, playoff-eko final laurdena maiatzaren 21ean jokatuko lukete; lehenak geratuz gero, lehen multzoko bigarrenaren aurka jokatuko lukete, eta bigarren geratuz gero, berriz, lehen multzoko lehenengo taldearen kontra. Aurrera eginez gero, finalerdia maiatzaren 28an izango lukete. Final handia ekainaren 4an jokatuko da.

Bigarren itzuliko Ampo Ordiziaren partiduak:

14. jardunaldia: CR La Vilaren aurka, Altamira zelaian, larunbatean, 16:00etan.

15. jardunaldia: CR Cisneros-en aurka, Madrilen, martxoaren 11n.

16. jardunaldia: Belenos RC-ren aurka, Avilesen (Asturias), martxoaren 11n.

17. jardunaldia: Pozueloren aurka, Altamiran, apirilaren 2an.

18. jardunaldia: Les Abelles-en kontra, Valentzian, apirilaren 16an.

19. jardunaldia: Atsedenaldia.

20. jardunaldia: Gernikaren aurka, Altamiran, apirilaren 30ean.


Zinea: 'Philomena'

Soreasu antzokian izango da.


Bukatu da, bukatu da, akabo!

Alavesek patxadaz jokatu du eta Bartzelonaren aurka 0-5 galdu du.

Alavesek aurreko jardunaldian mailari eustea lortu ondoren, Bartzelonaren aurka patxadaz aritzeko aukera izan du. Horren ondorioz, 0-5 galdu du denboraldiko azken neurketan. Istoriorik gabeko lehia izan da. Lehen minututik talde kataluniarra jaun eta jabe izan da berdegunean. Eskerrak helburua aurretik beteta zegoela, bestela talde handi-mandi honen aurrean babarrunak jokoan izatea lapikoa hutsik egoteko gertu izango litzateke.

Lasaitasunez ekin dio partidari Alavesek. Ez batak zein besteak ez zeukaten ezertxo ere jokoan eta horrek eragin zuzena izan du bi taldeek egindako jokoan. Halere, Bartzelona kalitatea handiko taldea da eta berehala sortu ditu gol aukerak. Izan ere, lehen minutuetan baloiak bidali dituzte langara eta zutoinetara. Argi eta garbi ikusi baita bi taldeak arratsalde pasa egitera atera direla, baina Setien entrenatzaileak aukera eman die gazteei eta hauek izan dira norgehiagokari bizia eman diotenak.

Bartzelona, baloiaren jabe

Lehen gola Ansu Fatik egin du eta hortik aurrera talde kataluniarrak nahi izan duena egin du. Baloiaren jabetza izan du, nahi izan duenean erritmoa aldatu du eta makina findu duenean golak etorri dira. Bigarrena Messik egin du, nola ez, Ligako golegilerik onena. Handik gutxira, Luis Suarez aurrelariak hirugarrena egin du eta, nolabait esateko, hasieratik lehiarik ez bazegoen gol horrekin askoz gutxiago.

Roberto atezainaren lana goraipatu beharra dago. Izan ere, bera izan da taldeko jokalaririk onena.

Bigarren zatian gauza handirik ez. Lehen zatiko bidetik joan da neurketa baina erritmo gutxiagorekin. Ia-ia bi taldeak oinez joan-etorrian aritu dira. Gol aukerak izan dira Bartzelonaren alde baina, berriz ere, Roberto atezainaren lana goraipatu beharra dago. Izan ere, bera izan da taldeko jokalaririk onena. Halere, 57’. minutuan Semedo laugarrena egin du eta emaitza borobiltzeko Messik bosgarrena egin du.

Denboraldia gorabeheratsua Alavesek bizi izan duena. Baina, azkenean helburua lortu du eta hurrengo denboraldian Lehen Mailan arituko da. Datozen hilabetetan gauzak argitzen joango dira. Entrenatzailea, fitxaketak, kanporaketak… Gero gerokoak.

Hamaikakoak

Alavés: Roberto; Martin, Laguardia (45’ Tachi), Magallan, Adrián Marin; Edgar, Camarasa (64’. Addallahi), Manu Garcia (58’. Fejsa), Burke (45’. Luis Rioja); Joselu.

Txartel horiak: Txartelik ez

Bartzelona: Neto; Sergi Roberto, Ronald Araujo, Lenglet (50’. Semedo), Jordi Alba; Vidal, Busquets (58’. De Jong), Riqui Puig; Messi, Luis Suarez, Ansu Fati (78’. Braithwaite).

Txartel horiak: Txartelik ez

Golak:

0-1: 24’. Ansu Fati

0-2: 34’. Messi

0-3: 44’. Luis Suarez

0-4: 57’. Semedo

0-5: 75’. Messi

Mendizorrotza futbol zelaiko harmailak:

Harmailak erabat hutsik. Bero ikaragarria ia-ia 30 gradutik gora. Tenperaturak ez du batere lagundu partida on bat ikusteko. Jokalariak oinez aritu dira eta area ingurura hurbiltzen ziren bakoitzean erritmoa aldatu eta korrika hasten ziren. Martin atzelariak azken minututan mina hartu du eta berdegunea utzi behar izan du. Azken neurketa Mendizorrotzan zalerik gabe eta hurrengo denboraldiari begira oraindik orain gauzak ez dira batere argi.

Alde Zaharreko tabernetan partidari begira.

Bero ikaragarria. Partida terrazetan ikusi baino igerilekuetan, urtegian edo edozein lekutan egoteko askoz aukera hobeagoa zen. Halere, azken partida izanik, talde ahalguztidunaren aurka eta agurra emateko asmoz terrazetan jendea bildu da. Hona hemen esandakoak

Hau beroa hau! Eskerrak tabernetan aukera daukagulako denetatik eskatzeko.

Azken partida. Ea ahalik eta lasterren bukatzen den! Seguru gaur zaplaztekoa jasoko dugula.

Hamaikakoan aldaketa askorik ez. Bartzelonaren taldean bai, hor gazte asko daude. Ikusiko duzue horiek dena emango dute.

Hau da hau! Dagoeneko gola sartzeko aukerak izan dituzte. Eskerrak Roberto, langa eta zutoinak ditugula. Bestela 0-2 joango ginateke.

Beno, lehen gola egin digute. Gureak ez daude partidan sartuta.

Normala da. Helburua lortu dute eta gaurko partidak ez du ezertarako balio. Messi, ze ona den! Bigarrena. Vigon jaso genuena gaur ere jasoko dugu. Ikusiko duzue.

Mesedez, atsedenaldira. Ez dago gaizki emaitza. Gol aukera asko izan dituzte. Gu, beti bezala, bat bera ere ez. Hori izan da gure patua denboraldi guztian zehar.

Bigarren zatia soberan dago. Espero dezagun haiek poliki aritzea bestela beste hiru.

Beno, bada, laugarrena. Baina ikusten da ez dutela nahi jipoia ematea. Ez dute gol zaparrada sartu nahi. Eskerrak.

Messi, ze jokalari puska!

Bukatu da, bukatu da, akabo!

Hau denboraldia izan duguna! Hurrengoan taldea sortu zenetik 100. urte beteko dira. Ea beste final bat jokatzeko aukera izaten dugun.


Lasaituz, gozatuz

Dario Gomezek koska bat egin du gora azken urtebetean. Argi du zein izan den gakoa: «Patxada» gehitu die berezko sake zitalari eta joko biziari. Gaur, ezustean hartu nahi du Iker Irribarria, final-laurdenetan.


Milaka pertsona kalera atera dira Frantzian eta Ipar Euskal Herrian, eragin mugatuko greba batean

Soldaten grebak jarraipen mugatua izan du, baina luzatu egin daiteke, batez ere petrolio eta energia sektoreetan, baita garraio publikoarenean ere.

Milaka pertsona atera dira Frantziako hainbat hiritako eta Ipar Euskal Herriko kaleetara mobilizazio egunean, eta sindikatuek azken hilabeteetako inflazioaren igoera orekatuko duten soldata hobekuntzak eskatu dituzte, Emmanuel Macronen Gobernuari beste pultsu bat eginda. Grebak eragin mugatua izan du, baina luzatu egin daiteke, batez ere petrolio eta energia sektoreetan, baita garraio publikoan ere.

LAB sindikatuak ohar batean jakitera eman duenez, 2.000 pertsona baino gehiago atera dira Baionako kaleetara, eta greba eskubidea defendatu dute, "langileriaren borroka tresna gisa".

Lau sindikatuk, tartean CGTk, sektore guztietako profesionalak, publikoak zein pribatuak, protesta egitera deitu dituzte, Frantziako Gobernuari epe labur eta ertainerako neurriak har ditzala eskatzeko, irailean inflazioa % 5,6koa izan baitzen.

Protestak bata bestearen atzetik izan dira hiri nagusietan, baina ez dute eragin handirik izan funtsezkotzat jotzen diren sektoreetan.

Hiriburuan, martxak milaka pertsona bildu ditu, eta tentsio une batzuk izan dira, Poliziaren kargekin, jaurtigaiak botatzen zituzten taldeen aurrean, Le Figaroren arabera.

Philippe Martinez CGTko buruzagiak Emmanuel Macron Frantziako presidenteari eta Gobernuari "larrialdi soziala kontuan hartzeko" eta lehenbailehen neurriak hartzeko eskatu die.

Martxa horiei babesa eman dietenen artean Jean-Luc Melenchon Frantziako ezkerreko buruzagia dago, eta Marine Le Pen ultraeskuindarrak mobilizazioak erabili ditu Gobernuaren kudeaketa ekonomikoa zalantzan jartzeko.

Mobilizazioaren aurretik findegietan grebak egin dituzte, eta horrek arazoak eragin ditu gasolindegietan. Elisabeth Borne lehen ministroak Asanblea Nazionalean baieztatu duenez, gasolindegien "% 25 baino gutxiago" hornidurarik gabe daude, astelehenean agintariek datua % 28,1ean kokatu ostean, Franceinfok jakitera eman duenez.

Greba egun honetako alderdirik nabarmenetako bat, ohikoa denez, garraio publikoa izan da, non zerbitzu arazoak izan diren, baina inola ere ez orokorrak.

Trenbideetan, inpaktu handiena eskualdeko trenetan gertatu da, erdiak bakarrik eskaini dute zerbitzua, baita Pariseko aldiriko trenetan (linea batzuetan ohiko zerbitzuen laurdena bertan behera geratu da) edo hiriburuko autobusetan ere, herena kendu baitituzte. Metroan, ia erabateko normaltasuna izan da nagusi.

Hezkuntza Ministerioak eguerdian jakinarazi du irakasleen % 6 baino zertxobait gehiago greban zeudela.


Bultzada!

Aurreko batean, kalean nindoala, euskaltegirako bidean, aspaldiko legez, musukoa, betaurrekoak lurrunduta, motxila bizkarrean... eta: "Hepa, Oskar, aspaldiko!". Buelta eman, eta ahotsagatik ezagututa: "Ene! Zelan? Ez gara, ez, aspaldi egon!". Hau eta bestea komentatu, eta hara non bota didan: "Zer, orain larri ibiliko zarete Korrika egin barik, ezta? Zelako zuloa! ".

Ahopean aipatu nion bagenuela zerbait egiteko asmoa, baina oraindik ezin genuela ezer zabaldu. Abisatzeko erantzun zidan, berehalakoan, laguntzeko prest.

Animoak eman eta gure jarduna, AEKren lana, goraipatzen ziharduenean, Korrikan parte hartu ezin izanaren sentimendu sakona igarri nion; eta, egia esan, pena eta indarra, biak batera sentitu nituen. Aurrera egiteko bultzada eta euskararen aldeko agerraldi mundiala egin ezin izanaren hutsunea; ekimenaren parte biok, sentimendu bateratua... Lagunen eta euskaltzaleen bultzada ezinbestekoa dugu beti, eta gehiago horrelako egoeren aurrean.

Gaur, Debagoieneko euskaltzale eta korrikazale guztiei emango dizuet lagunari ahopean azaldu nionaren berri: badator ekimen bat AEKrekin bat egiteko, zuloa betetzen laguntzeko zein helduen euskalduntze alfabetatzea auspotzeko... Bultza! Ez gara milaka lagun bilduko, besarkatuko, dantzan jarriko... Ez, hori hurrengo urtean egingo dugu, berrelkartzeko leku alaia izango den 22. Korrikan.

Martxoaren 28an izango da bilkura, eguerdiko hamabietan elkartuko gara Herriko Plazan, eta ordu erdiko ekitalditxoa egingo dugu elkarrekin, egoerak ematen dituen aukerak eta arauak kontuan hartuta. Eta gure mezua irakurriko dugu, betiko lez, euskararen normalizazioa aldarrikatzeko beharrak hor dirauelako. Eta hori guztia elkarrekin egin nahi dugu: bertsoren bat, abesti bat elkarrekin kantatu, argazkia atera, marrazkilariak lanean, auzolanean... Ordu erdi goxo-goxoa, elkarri bultzada emateko!


Osakidetzak PRC probak egingo dizkie Beasaingo 13-40 urteko herritarrei

Probak Beasaingo Pergola pilotalekuan egingo dira datorren astelehenetik asteazkenera. Horretarako, beasaindarrei aurrez hitzordua telefono bidez hartzeko eskatu die.

Osakidetzak baheketa egingo du datorren astean Beasainen (Gipuzkoa), herri horretan koronabirusak duen joera ikusita. Osasun Sailak ohar batean jakinarazi duenez, Gipuzkoako herri horretako 13 eta 40 urte bitartekoei egingo diete PRC probak, Beasaingo Pergola pilotalekuan jarriko duten azpiegitura batean.

Probak urriaren 26tik 28ra egingo dituzte, 13:00etatik 20:00etara. Hala, aurrez telefonoz hitzordua hartu beharko dute jomuga diren herritarrek. Bi modu izango dituzte: Beasaingo Osasun Zentrora deituta (943 02 77 00) edota Osasun-aholkura (900 20 30 50).

Proben emaitzak mezu bidez jasoko dituzte herritarrek.

14.000 biztanle inguru ditu Beasainek, eta azken azken 119 kasu atzeman dituzte. Hala, azken 14 egunetako positibotasun tasa metatuta 1.410ekoa da 100.000 biztanleko, hots, EAEko tasa altuenena du 5.000 biztanle baino gehiagoko herrien artean.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, "espazio publiko itxietan" da derrigorrezkoa, baita Lapurdiko herri eta hiri nagusietan ere.


Egigurenek eta Zenekortak irabazi dute Sanantonetako pilota partida

Gaur eguerdian San Anton Jaietako pilota partida jokatu da Getariako Sahatsaga Pilotalekuan. Gure Txeruk Pilota Elkarteak antolatuta, Aristi eta Oliden, Egiguren eta Zenekortaren aurka aritu dira, eta azken hauek irabazi dute partida 22-10 emaitzarekin. Ikusmina sortu du partidak, eta markagailuak adierazten duena baino partida estuagoa izan da. Partida jarraitu duten pilotazaleen esanetan, "aurreko koadroetan Egiguren azpeitiarrak diferentzia markatu du, eta atzekaldean Oliden oriotarrak agindu du". Zenekorta eta Aristi getariarrek ere lan ederra egiten dute partidan. [flickr_set id="72157677461780591"]


Bisita gidatua

Argi ezkutuaren bila: San Bartolome eliza eta Argizaiolak. Abuztuak 6 eta 20. 18:00etan. 3 euro pertsonako. Aralarko trikuharrietatik hasi eta argizaioletaraino euskal kulturan izan diren ohituren inguruko azalpena eta Amezketako argizaiola ezagunak ikusi eta hauen inguruko errituak ezagutzeko bisita gidatua. Bisitaren hasieran Amezketako baserritarren produktuak dastatzeko aukera eskainiko da. Izen-ematea: 657 37 01 56.


Jendetza batu da COVID ziurtagiriaren kontra larunbatean

Milaka lagun batu ziren Donostian larunbatean Bizitza plataformak deitutako manifestazioan. COVID ziurtagiriaren eta “eskubideak murrizteko neurri guztien” aurka. Neurri murriztaileen kontra, Donostian egin den orain arteko manifestaziorik jendetsuena izan da. Independentea agerkari digitalean jasotzen denez, “soziosanitarioaren aitzakiarekin egiten ari diren eskubide zibilen eta giza eskubideen urraketen kontra altxatzea, eta COVID ziurtagiriaren eta gainerako neurri hertsatzaile eta errepresiboen aurka” protesta egitea izan da helburua.

Manifestaziorako deialdian irakur zitekeenez: “COVID pasaporteak bidea irekitzen dio egoera diktatorialari, medikamentu geniko esperimental bat ez inokulatzea erabaki duten pertsonak diskriminatuz eta gogor koakzionatuz”. Izan ere, ziurtagiriaren gaiaz gain, txertaketa masiboaren eta “diktaduraren” kontrako mezuak zabaldu ziren. Inongo alderdi politikok ez zuen babesten deialdia.

Erabiltzaile batek, bertan erakutsitako kartel eta pankartak batu ditu bideo batean, eta ikus daitekeenez, askotarikoak izan dira bertan defendatutako ideia eta mezuak.

2021-12-18 manifestazioa Donostian. Leloak (2) pic.twitter.com/xSNxq30T6H— Gotzon (@GotzonAr) December 18, 2021


13 | Erraia

Erraia zigilua Gasteizen 2018an sortutako batze lana da. Musika proiektuen zabalkundean autoedizioa bide duten taldeen indar batuketa. Arabatik abiatutako proiektua, kantuen loratze eta zabalkundean zigilu berdinaren babespean aurkezten direnak. Hurbiltasunak batu zituen Joseba B. Lenoir, Miren Narbaiza MICE proiektuarekin, Izaki Gardenak, Jon Aranburu eta udaberrian desegin zen Montauk taldea.


Kolonbiako presidenteak ELNko negoziatzaileen kontrako atxilotze eta estradizio aginduak erretiratu ditu

Aste honetan berriro ekin diete bake negoziazioei ELNrekin, Kuban. Bestalde, kupula militarrarekin bildu da Gustavo Petro Bogotan eta "bakerako armada" eraiki nahi duela adierazi du.

Gustavo Petro Kolonbiako presidenteak iragarri duenez, Kuban dauden Askapen Nazionalerako Armadako (ELN) gerrillako negoziatzaileen aurkako atxilotze eta estradizio aginduak bertan behera uztea erabaki dute, bake-elkarrizketak hasteko.

"Jakinarazi nahi dizuet atzo sinatutako dekretu baten bidez, baimena eman dudala protokoloak leheneratzeko, negoziatzaileak baimentzeko, euren erakundearekin berriro kontaktatzeko aukera emateko, eta negoziatzaile horiek atxilotzeko eta estraditatzeko aginduak bertan behera uztea erabaki dudala, ELN Nazio Askapenerako Armadarekin elkarrizketa has dadin". Gainera, autodefentsetatik eratorritako taldeei bide horri heldu eta ba-proiektuetan sartzeko eskatu die.

Hain zuzen ere, aste honetan berrikin diote negoziaketari Petroren Gobernuak eta ELNk Habanan (Kuba). Ivan Danilo Rueda Bakerako Kolonbiako Goi Mandataria eta Alvaro Leyva ministroaren ari dira parte hartzen.

"Bi aldeak bat gatoz Kolonbiako gizarteari eta munduari benetako borondatea dugula erakutsi behar diogula", esan zuen Antonio Garcia gerrillako buruak.

Azken negoziaketetan, ELNk ez zituen onartu Ivan Duqueren Gobernuaren eskakizunak, eta, azkenean, 2019ko urtarrilean, erabat eten zituen Duquek elkarrizketak, ELNk Poliziaren kadeteen eskola baten aurkako erasoa egin eta 20 lagun hil ostean.

"Bakerako" armada eraikitzea

Atzo, Bogotan, Aginte Transmisiorako eta Tropa Militarak Aitortzeko zeremonian, Petrok adierazi zuen Armadak "bakerako prestatzen" hasi behar duela eta berak hori lortzea espero duela gaineratu zuen: "Kolonbiako herriak eskatzen duena (...) bakerako prestatzen hasiko den Armada da, lortuko bagenu, bakerako armada izango litzatekeena".

"Hori da gure erronka. Ez luke Kolonbiako presidente izateak zentzurik izango, etorkizuneko zutabeak eraikitzeko ez bada. Tartean, etorkizunean behin betikoa izango den bakea eraikitzeko zutabeak jarriz. Kolonbia gerrara kondenatzeak ez du dominarik merezi. Historiara pasatuko gara, ez ni bakarrik, baita belaunaldi honetako pertsona guztiak ere, zuek guztiok, soldadu eta jeneral, bakea eraikitzen badugu ", adierazi zuen.

Azkenik, Petrok Indar Militarrei herrialdea industrializatzen laguntzea proposatu zien, Japoniak bake garaian egin zuen bezala.

Indar Armatuei agindu die Amazoniako oihana babesteko

Armadari eta Poliziari, bestalde, Amazoniako oihana babesteko agindua eman die aste honetan, "segurtasun nazionaleko" gaia delako. "Lehenik eta behin, Amazoniako oihanaren suntsitzaile handiak atxilotzeko eskatzen dizuet. Agindu bat da", esan zuen ostegunean Amazoniara egindako bisitan.

Bertan, Amazoniako oihanari eragiten dioten suteei aurre egiteko aireko flota bat sortzea ere proposatu zuen. Horretarako, nazioarteko laguntza eskatu zuen ekimena finantzatzeko, eta Amazoniako oihanak munduarentzat duen garrantzia azpimarratu zuen: "Amazoniako oihana desagertzen bada, jendartea itzulerarik gabeko puntu batera iritsiko litzateke, eta ezin ginateke salbatu. Kolonbiako ur guztia, Karibe Ozeanora iristen dena barne, hemen sortzen da, batez ere ".

Bestalde, Petro presidenteak Amazoniako Lankidetza Itunari (TCA) berriz ere garrantzia emateaz hitz egin zuen. Hitzarmen hori 1978an sinatu zuten Boliviak, Brasilek, Kolonbiak, Ekuadorrek, Guyanak, Peruk, Surinamek eta Venezuelak, Amazoniako arroaren ondare naturala babesteko, garapen jasangarriaren printzipioen bidez.


'Igo autobusera' saioa: 2023-06-08

Eguneko albisteen kontaketa, Joxe Landaren eguraldi iragarpena, agendaren tartea eta kontu gehiago Arrasate Irratiko gaurko, eguena, Igo autobusera! saioan entzungai.


Urolatarrak txaranga herriko kaleetan zehar


Hamar kasu berri Andoainen, eta Villabonarekin batera eremu gorrian jarraitzen du

Birusa agerraldi berria izaten ari da Andoainen, urtarrilaren 6tik hona 64 kasu positibo agertu direlako. Intzidentzia tasa 660,53koa da, eta Villabonan berriz 625,32koa. Azken honetan bi kasu antzeman dira.

Atzo, 14.649 test diagnostiko egin ziren, eta, haietatik, 735 positiboak izan ziren. Lurraldeen arabera: 114 Araban, 370 Bizkaian, 237 Gipuzkoan eta 14 Euskaditik kanpo bizi diren pertsonetan. Bestalde, Osakidetzaren arabera, “urtarrilaren 4tik 10era bitartean metatutako datuak aztertu ondoren, ondoriozta daiteke COVID dela eta 36 hildako egon direla”.

Birsorkuntza tasa oraindik ere 1,24an dago, iazkoaren bide beretik. Astebetean nabarmen igo da. Ospitaleratzeei dagokionez, azken egunetako presioak UCI-ZIUko okupazioan eragin du. 355 lagun daude ospitaleetan, eta zainketa intentsiboen unitatean 78. Atzokoan baino 3 gehiago.

Herriz herri:

10 Andoain

2 Urnieta

2 Villabona

1 Zizurkil


''Saretuz borrokak dirau'' lelopean atera da LGTBIQ+ kolektiboa kalera

Urtero bezala, ehundaka pertsona atera dira kalera oraindik ere LGTBIQ+ kolektiboko pertsonek egunero jasaten dituztela erasoak salatzera.


Gorbeian galdutako 36 urteko mendizale bat erreskatatu dute helikopteroz

SOS Deiak larrialdietarako zerbitzuak gizon baten deia jaso du 14:00ak aldera, Bañadero tontorretik gertu dagoen basoan galdu dela esanez. Mendizalea onik aurkitu dute, eta autoa aparkatuta zuen tokira eraman dute.

Ertzaintzak 36 urteko mendizale bat erreskatatu du igande honetan, Gorbeiako mendigunean galdu ostean.

SOS Deiak larrialdietarako zerbitzuak gizon baten deia jaso du 14:00ak aldera, Bañadero tontorretik gertu dagoen basoan galdu dela esanez, Eusko Jaurlaritzako Segurtasun Sailak jakitera eman duenez.

Larrialdietarako zerbitzuek hainbat baliabide bidali dituzte bertara, eta 36 urteko mendizalea onik aurkitu dute. Helikopteroz erreskatatu dute, eta autoa aparkatuta zuen tokira eraman dute.


Iztietako zubia konpontzen ari dira

Iztietako Oiartzun ibai gaineko egurrezko zubia konpontzen ari dira udal langileak. Errenteria-Oereta eta Lezo arteko lotuneetako bat da zubia. Lan horiek direla eta, tarteka ixten ari dira zubia. Aurretik ere itxita izan zen zubi hori, pasarelako egur zati bat zulatu zela-eta hura konpondu bitartean. Gaur berriro aritu dira bertan lanak egiten.


Sanjuandegiko Barraka Eguna

Sanjuandegiko barraketan izango da.


Cebada Gago ganadutegiko zezenen entzierro arriskutsua

Medina Sidonia ganadutegiko zezenek entzierro oso arriskutsua egin dute, eta hainbat korrikalari adarkatu dituzte.


Literaturia

11:30-14:00. Liburu azoka eta liburu aurkezpenak, Lege Zaharren enparantza

11:30. Literatura unibertsala. Ibilitakotik ibiltzekora mahai ingurua. Manu Lopez Gaseni, Angel Erro eta Irati Jimenez (Modelo aretoa)

12:30. rr #5 marrak – Maialen Lujanbio (Merkatu plazako goiko solairuan). 5 euro

17:00. Elkarrizketa baten soinua eta notak – Arantxa Iturbe, Eider Rodriguez eta Miren Narbaiza (Modelo aretoa)


Marokoko lurrikaren eta Libiako uholdeetako biktimen alde kontzentrazio solidarioa egingo dute Abadiñon

Elkarretaratzea bihar izango da, barikua, 18:00etan Traña-Matienako Pino plazan.

Abadiñoko Udalak bat egin du Marokoko lurrikarrak eta Libiako uholdeek kaltetutakoei elkartasuna adierazteko deitutako elkarretaratzearekin. Kontzentrazioa bihar 18:00etan izango da, Traña-Matienako Pino plazan. Bertan, minutu bateko isilunea egingo da biktimen eta haien familien alde.

Gainera, Abadiñoko Udalak, lekuan bertan lan egiten duten Gurutze Gorriarekin eta Ilargierdi Gorriarekin lankidetzen, kontu korrente bat gaitu du, ekarpen ekonomikoak egiteko.

"Gurutze Gorriarekin lanean ari gara dohaintzak modu eraginkorrean eta seguruan bideratzeko, laguntza benetan behar den lekura irits dadin. Abadiñok beti jakin izan da une zailetan mobilizatzen, eta orain berriro egiteko aukera dugu, jatorriz herrialde horietakoak diren herrikideei gure maitasuna adierazteaz gain", azaldu du Edurne Maguregi Gizarte Ongizateko zinegotziak.


Azken lau egunetan 100 positibo berri zenbatu dituzte Zumaian

Guztira, 830 positibo berri zenbatu dituzte eskualdean. Araban, Bizkaian eta Gipuzkoan intzidentzia metatuak 2.000ko langa gainditu du aurreneko aldiz.

Araban, Bizkaian eta Gipuzkoan intzidentzia metatuak 2.000ko langa gainditu du aurreneko aldiz Eusko Jaurlaritzak pandemiako datuak jasotzen dituenetik, eta Urola Kostako datuak ez dira hobeak. Azken lau egunetan, ostegunetik igandera, 830 positibo berri zenbatu ditu Osakidetzak eskualdean.

Aurreko egunetan bezala, positibo gehien Zarautzen izan dira, 271, eta ondoren Azpeitian, 187. Hala, goraka jarraitzen dute 100.000 biztanleko intzidentzia metatuek bi herri horietan; 2.503,29tik 2.976,35era igo da tasa Azpeitian, adibidez.

Gorakada handienetakoak, ordea, Zarautzen eta Zumaian izan dituzte. Zarautzen, 1.781,81etik 2.424,29ra. Zumaian, berriz, 1.882,17tik 2.371,04ra igo da intzidentzia tasa. 100 kasu berri izan dira ostegunetik atzora han.

Azkoitian 76 positibo atzeman dituzte, eta ia 2.000koa da intzidentzia tasa (1.977). Zertxobait gora egin du, dena den, aurreko egunetan 1.852,62koa zenez.

Orion ere positibo asko zenbatu dituzte: 60. Gainera, tasa altuena berak du eskualdean –5.000 biztanletik gorakoetan–, 2.772,34tik 3.065,88ra igaro baita.

Herri txikiak ez daude askoz hobeto: Aian 10 positibo atzeman dituzte, Aizarnazabalen 16 eta Getarian 27. Zestoan, berriz, 49 kasu berri agertu dira, eta herri horretan 3.591koa da intzidentzia tasa une honetan. Lehengo ostegunean ere altua zuen, 3.312koa.

Errezilen eta Beizaman ere egon dira positiboak,baina gutxiago; hiruna herri bakoitzean.

ZIUetan gaixo gehiago

Hego Euskal Herriari dagokionez, 5.362 kasu berri atzeman zituzten atzo Osakidetzak eta Osasunbideak, horietatik 1.097 kasu Nafarroan, eta gainerako 4.265 kasuak Araban, Bizkaian eta Gipuzkoan. Azken hiru lurralde horietan 17.050 proba egin zituzten, eta beraz, positibotasuna %25ekoa izan da. Alegia, proba egin duten lautik batek eman du positibo. Datua are larriagoa da Nafarroan, 4.000 test egin zituztenez atzo, positibotasuna %27,5an kokatu baita.

Gaur-gaurkoz, Osakidetzaren menpeko ospitaleetan COVID-19agatik 110 paziente daude ZIU Zaintza Intentsiboko Unitateetan, eta 381 gela arruntetan. Nafarroan, 146 daude ospitaleratuta, horietatik 26 ZIUetan.


Oskar Alegria: "Arte obretan ñabardurak bilatzen ditut"

Zatikaria liburua plazaratu du Nafarroako Museoak bere 65.urteurrenean. Egilea, Oskar Alegria sortzaile iruindarra. Testuak eta argazkiak uztartu ditu lan honetan. Gidaliburu berezia ondu du. Mosaiko pertsonal bat osatu du bertan diren arte obren zatiak hartuta. Nafarroako Museoa beste begi batzuekin ikusteko aukera eskaintzen du Alegriaren liburuak.

173 arte obra biltzen ditu liburuak. Beti ere, margolanak, eskulturak eta bestelako obrak osorik erakutsi gabe. Xehetasun txikiek dute lehentasuna. Hala dio Oskar Alegriak.


Emakumeen aurkako indarkeria ikusezinei buruzko erakusketa ikusgai, Okendo kultur etxean

‘Lumineszenteak. Emakumeen aurkako indarkeria ikusezinak, eta erresilientzia historia zenbait’ liburu eta erakusketa homonimoak diskurtso nagusietan oihartzunik eta lekurik ez duten emakumeen testigantzak nahiz argazkiak biltzen ditu. Okendo kultur etxean dago ikusgai urtarrilaren 28ra arte.

2018 eta 2021 bitartean Palestinan, Indian, Lakota Nazioan eta Euskal Herrian elkarrizketatutako 63 emakumeren bizitza historiek eta erretratuek osatzen dute liburua eta Farmazia Beltza argitaletxeak argitaratu du. Erakusketak izen bereko liburua du oinarri, eta testu zein irudi narrazioa uztartzen ditu.

Igone Mariezkurrena kazetariak eta Irantzu Pastor argazkilariak maiz erregistrorik, neurketarik eta izenik ere ez duten bortxetan ipini dute arreta. Lanak biltzen dituen kontakizunen protagonistak egiturazko indarkeria-testuinguruetan bizi edo hazi izan dira, hala nola, okupazio militar, pobretze, behartutako lekualdatze, genozidio, arrazakeria edo asimilazio kulturaleko giroetan.

Estrukturalak diren bortizkeria horiek, baina, modu bereizian islatzen dira emakumeen identitateetan, gorputzetan, subjektibitateetan,esperientzietan eta gizarte-harremanetan. “Izan ere, emakumeen aurkako indarkeria patriarkalak adierazpen-sorta zabala hartzen du; generoak, arrazak, etnizitateak, klaseak, sexualitateak eta abarrek zeharkatutako harreman sozial, ekonomiko eta politikoetan gauzatzen den etengabeko eta eskala anitzeko botere-ariketa baita”, nabarmendu dute.

Literaktum jaialdiaren baitan, Mariezkurrenak eta Pastorrek bihar, azaroak 23, jendaurrean azalduko dute proiektua. 19:00etan izango da, Okendo kultur etxean bertan.


Intzidentzia-tasa jaisten ari da, baina oraindik ere egoera zaila da ospitaleetan

Ia berrehun lagun daude zainketa berezien unitatean. Oinarrizko birsorkuntza tasa, aldiz, jaisten ari da.

Oinarrizko birsorkuntza tasa 1aren azpitik dago berriro

Hainbat egunez kezkagarria den 1etik gora egon ondoren, gaur Osasun Sailak emandako datuen arabera 0,97an dago Euskadiko birsorkuntza tasa. Gipuzkoan, gainera, 0,95ekoa da.

Ospitaleratzeak

Zainketa berezien unitatean egoera ez da batere erraza. Ospitaleratze maila jaisten ari bada ere, UCI-ZIUtako beherakuntza ez da oraindik nabari. 192 daude UCI-ZIUn, duela bi aste 132 zirenean.

Intzidentzia-tasa metatua

Gipuzkoakoa 714oa da, Bizkaikoa 456koa eta Arabakoa 397.


Migratzailentzako korridore seguruak eskatzeko elkarretaratzea egin dute Irunen, Irungo Harrera Sareak deituta

Europa erdialdera heldu nahi duten migratzaileentzat Bidasoa ibaia tranpa bihurtu dela salatu dute, eta Jaurlaritzak egiten ez duen lana beraiek egiten dutela defendatu dute.


'Hatsaz eta hotsez' kontzertua

Informazio guztia.